text:
Baabi a Wowɔ Biara Tie Yehowa Nne
“W’aso bɛte asɛm bi wɔ w’akyi sɛ: ‘Ɔkwan no ni.’”
1, 2. Ɔkwan bɛn na Yehowa fa so kasa kyerɛ ne nkoa?
EFI tete nyinaa Yehowa ma ne nkoa akwankyerɛ. Tete no, na ɔnam abɔfo so ne ne nkoa kasa. Ɛtɔ da nso a ɔnam anisoadehu anaa dae so ma wohu nneɛma a ebesi daakye anaa ɔde adwuma pɔtee bi hyɛ wɔn nsa. (Num. 7:89; Hes. 1:1; Dan. 2:19) Edu mmere bi nso a, Yehowa paw nnipa bi ma wogyina n’ananmu de akwankyerɛ ma. Ɔkwan biara a Yehowa faa so de akwankyerɛ maa ne nkoa no, wɔn a wɔyɛɛ aso tiei no nyaa n’anim dom.
2 Ɛnnɛ nso ɛ? Yehowa nam Bible, ne honhom kronkron, ne n’asafo no so kyerɛ ne nkoa kwan. (Aso. 9:31; 15:28; 2 Tim. 3:16, 17) Akwankyerɛ a ɔde ma yɛn no mu da hɔ fann, enti ɛtɔ da a, na akɔyɛ sɛ ɔno ankasa na ogyina yɛn akyi reka akyerɛ yɛn sɛ: “Ɔkwan no ni. Momfa so.” (Yes. 30:21) Yesu ne Kristofo asafo no Ti, na ɔnam “akoa nokwafo ne ɔbadwemma” no so ma yɛte Yehowa nne. (Mat. 24:45) Sɛ yɛn nsa ka akwankyerɛ bi a, ɛnsɛ sɛ yɛtoto n’ase koraa, efisɛ yebenya daa nkwa a, egyina osetie so.
3. Dɛn na ɛma ɛyɛ den sɛ yebetie Yehowa akwankyerɛ? (Hwɛ mfonini a ɛwɔ adesua yi mfiase no.)
3 Satan Bonsam nim paa sɛ yehia Yehowa akwankyerɛ na yɛanya nkwa, enti ɔfa akwannuasa nyinaa so sɛ ɔbɛtwetwe yɛn adwene na yɛabu yɛn ani agu saa akwankyerɛ no so. Bio nso yɛn ‘koma kontomponi’ no ma ɛyɛ den sɛ yebetie Yehowa wɔ biribiara mu. (Yer. 17:9) Ɛnde, momma yɛnhwɛ ɔkwan a yɛbɛfa so adi saa nneɛma no so na yɛate Yehowa nne wɔ biribiara mu. Afei yɛbɛhwɛ sɛnea yɛne Yehowa betumi adi nkitaho ne ɔkwan a ɛbɛboa yɛn ma yɛabɛn no daa.
MMA SATAN NNNYA WO
4. Dɛn na Satan yɛ de sɛe nkurɔfo adwene?
4 Satan nam atosɛm ne nnaadaasɛm so sɛe nkurɔfo adwene. (Monkenkan 1 Yohane 5:19.) Ɛnnɛ, atesɛm nkrataa, nhoma ne nsɛmma nhoma abu so wɔ wiase baabiara. Bio, baabi a wobɛfa biara radio, TV, ne Intanɛt wɔ hɔ. Ampa, nsɛm a wɔka no bi so wɔ mfaso, nanso emu dodow no ara ne Yehowa ahyɛde nhyia. (Yer. 2:13) Nhwɛso bi ni: Nsɛm a amanneɛbɔ nnwuma te sɛ radio, TV, ne Intanɛt ka no ama abɛyɛ sɛ mfomso biara nni ho sɛ ɔbarima ne ne yɔnko barima anaa ɔbea ne ne yɔnko bea bɛware. Eyi nti nnipa pii susuw sɛ nea Bible ka wɔ saa asɛm no ho no yɛ den dodo.
5. Dɛn na yɛbɛyɛ na Satan amfa ne nnaadaasɛm no annya yɛn?
5 Ɛnde, ɛbɛyɛ dɛn na obi a ɔdɔ Yehowa mmara akwati atosɛm a Satan de ahyeta wiase baabiara no? Ɛbɛyɛ dɛn na wahu nea ɛyɛ papa ne nea ɛyɛ bɔne? Ɛno ara ne sɛ ‘ɔbɛhwɛ ne ho so sɛnea Onyankopɔn asɛm te.’ (Dw. 119:9) Onyankopɔn Asɛm Bible no boa yɛn ma yehu biribi a ɛyɛ nokwasɛm ne nea ɛyɛ atosɛm. (Mmeb. 23:23) Yesu ankasa de Onyankopɔn Asɛm yɛɛ adwuma, enti ɔkae sɛ: “Ɛnyɛ paanoo nkutoo so na onipa nam bɛtena ase, na mmom asɛm biara a efi Yehowa anom nso.” (Mat. 4:4) Nsɛm pii wɔ Bible mu, na sɛ yɛte ase yiye a, ɛbɛboa yɛn ma yɛahu sɛnea yɛde bɛbɔ yɛn bra. Yɛnyɛ nhwɛso baako: Ansa na Mose rekyerɛw sɛ Yehowa kyi awaresɛe no, na Yosef nim sɛ etia Onyankopɔn mmara sɛ ɔne Potifar yere bɛda. Bere a Potifar yere bɔɔ mmɔden sɛ ɔbɛdaadaa no no, amma ne tirim mpo sɛ ɔbɛyɛ biribi atia Yehowa. (Monkenkan Genesis 39:7-9.) Ɔbea no de asɛm no guan Yosef ho kyɛe, nanso otiee Yehowa sen ɔbea gyigyefo no. Ɛnnɛ nso, ɛho hia paa sɛ yetie Yehowa na yɛpo Satan nnaadaasɛm a ɔde puapua yɛn no.
6, 7. Sɛ yɛmpɛ sɛ Satan daadaa yɛn a, dɛn na ɛsɛ sɛ yɛyɛ?
6 Atoro nkyerɛkyerɛ a enni ti nni nan abu so wɔ wiase baabiara. Enti nnipa pii susuw sɛ, sɛ wobɔ wo ho mpem sɛ worepɛ nokware som ahu a, wo nsa besi fam. Nanso sɛ obi yɛ n’adwene sɛ obetie Yehowa asɛm a, ɛnyɛ den koraa sɛ obehu nokware no. Asɛm no ara ne sɛ, yɛn na ɛsɛ sɛ yɛkyerɛ nea yɛpɛ sɛ yetie no. Sɛ nnipa mmienu rekasa a, ɛbɛyɛ den sɛ wubetumi atie wɔn nyinaa bere koro mu. Enti sɛnea nguan nim wɔn wura nne no, saa ara na ɛsɛ sɛ yehu yɛn wura Yesu a Onyankopɔn apaw no no nne na yetie no.
7 Yesu kae sɛ: “Monyɛ aso ntie asɛm yi yiye.” (Mar. 4:24) Yehowa afotu mu da hɔ, asɛm biara nni ho. Nea aka ne sɛ yɛbɛbɔ yɛn adwene pɔw sɛ yebetie na yɛde ayɛ adwuma. Onyankopɔn dɔ yɛn, enti na otu yɛn fo. Nanso sɛ yɛamma yɛn ani anna hɔ a, yɛbɛpo saa afotu no akodi Satan nnaadaasɛm akyi. Enti si w’adwene pi sɛ woremma wiase nnwom ne sini, TV ne nhoma, wo mfɛfo adwumayɛfo anaa sukuufo, akyerɛkyerɛfo anaa wɔn a nkurɔfo frɛ wɔn animdefo no nnaadaa wo.
8. (a) Ɔkwan bɛn so na yɛn koma betumi agyigye yɛn ma yɛatɔ Satan afiri mu? (b) Sɛ yehu sɛ yɛn gyidi reyɛ mmerɛw anaa akɔnnɔ bɔne bi regyigye yɛn na yɛanyɛ ho hwee a, den na ebetumi aba?
8 Satan nim nneɛma a yɛtɔ mu sin ne yɛn mmerɛwyɛ, na ɔbɔ mmɔden sɛ ɔde eyi besum yɛn afiri. Sɛ Satan sum afiri a ɛte saa a, ɛnyɛ mmerɛw sɛ yebedi Yehowa nokware. (Yoh. 8:44-47) Wo deɛ yɛnhwɛ obi a ɔde ne ho ahyɛ anigyede mu fee na awiei koraa no wayɛ bɔne bi a wanna annwen ho da sɛ ɔbɛyɛ. (Rom. 7:15) Dɛn na ɛde eyi nyinaa bae? Ebia nkakrankakra ogyae mpaebɔ, n’asɛnka tɔɔ nsu mu, anaa ofii ase totoo adesua mu. Eyi nyinaa yɛ kɔkɔbɔ a ɛkyerɛ sɛ na ne koma regyigye no na ogyina baabi a ɛhɔ yɛ toro. Nanso ebia wanyɛ tebea no ho hwee, enti ewiee ase no na ɔnte Yehowa nne bio. Afei edidi mu saa akɔnnɔ bɔne hyɛɛ ne so ma ɔyɛɛ biribi a onim sɛ enye. Dɛn na ɛbɛboa yɛn na asiane a ɛte saa anto yɛn? Sɛ yehu sɛ ɔkwan bi so yɛn gyidi reyɛ ayɛ mmerɛw anaa akɔnnɔ bɔne regyigye yɛn a, ɛnsɛ sɛ yɛtenatena ho koraa; ɛsɛ sɛ yɛsɔ ano ntɛm. Ade baako nso ne sɛ, sɛ yetie Yehowa nne a, yɛrensosɔ awaefo so na yɛrentie wɔn nkyerɛkyerɛ koraa.
9. Adɛn nti na mfaso wɔ so sɛ yebehu yɛn mmerɛwyɛ ntɛm?
9 Sɛ yare bi bɔ obi na ohu n’ani so ntɛm a, ebia obetumi asiw ano na ankum no. Yɛn nso sɛ yehu su bi a ebetumi atwetwe yɛn akɔ bɔne mu a, ɛsɛ sɛ yedi ho dwuma ntɛm na Satan ‘ankyere yɛn ma yɛanyɛ n’apɛde.’ (2 Tim. 2:26) Sɛ yehu sɛ yɛn nsusuwii anaa nneɛma a yɛn koma di akyi ne Yehowa apɛde nhyia a, dɛn na ɛsɛ sɛ yɛyɛ? Ɛsɛ sɛ yɛbrɛ yɛn ho ase na yɛsan ba ne nkyɛn ntɛm betie n’afotu de bɔ yɛn bra. (Yes. 44:22) Ade baako a ɛsɛ sɛ ɛtena yɛn adwenem ne sɛ, sɛ yesi gyinae bɔne bi na akyiri yi yɛsan ba Yehowa nkyɛn mpo a, ebia yɛbɛkɔ so atwa so aba wɔ wiase bɔne yi mu. Enti ne papa mu paa ne sɛ yɛbɛkwati mfomso a ɛte saa.
KWATI AHANTAN NE ANIBERE
10, 11. (a) Dɛn na ɛbɛkyerɛ sɛ obi reyɛ ayɛ ahantan? (b) Dɛn na yesua fi Kora, Datan, ne Abiram subammɔne no mu?
10 Ɛsɛ sɛ yehu sɛ yɛn koma betumi adaadaa yɛn. Nokwasɛm ne sɛ yɛn mmerɛwyɛ betumi ama yɛadi mfomso kɛse. Yɛmfa ahantan ne anibere nyɛ nhwɛso. Saa su yi mu biara betumi asisi yɛn aso ma enti yɛrente Yehowa nne. Afei edidi mu saa ara na yɛaman afi trenee kwan so. Obi a ɔyɛ ahantan bu ne ho tra so. Ebia obesusuw sɛ nea ɔno ara pɛ na ɔbɛyɛ; ɛnyɛ obi na ɔbɛkyerɛ no nea ɔnyɛ. Ebia ɛbɛyɛ no sɛ ne nuanom Kristofo anaa asafo mu mpanyimfo anaa mpo Onyankopɔn ahyehyɛde no rentumi nkyerɛ no nea ɔnyɛ. Obi a ɔte saa deɛ, Yehowa kasa koraa a ɔnte.
11 Bere a Israelfo nam sare so no, Kora, Datan, ne Abiram tew Mose ne Aaron so atua. Na ahantan adonnɔn wɔn, na na wɔpɛ sɛ wɔsom Yehowa sɛnea wɔn ankasa pɛ. Dɛn na Yehowa yɛe wɔ ho? Okum atuatewfo no nyinaa. (Num. 26:8-10) Eyi yɛ kɔkɔbɔ ma yɛn! Sɛ yɛtew Yehowa so atua a, ebewie yɛn bɔne. Momma yɛnkae sɛ “ahantan di ɔsɛe anim.”
12, 13. (a) Ma nhwɛso fa kyerɛ asiane a ɛwɔ anibere mu. (b) Adɛn nti na sɛ yɛanhyɛ yɛn ho so a, anibere betumi adidi yɛn mu ntɛmntɛm?
12 Momma yɛnhwɛ anibere nso. Oniberefo susuw sɛ mmara biara nkyekyere no, enti ɔwɔ hokwan sɛ ɔfa kwan biara so nya nea ɔpɛ. Yɛmfa Elisa somfo Gehasi nyɛ nhwɛso. Ná Siria sraani panyin Naaman yare kwata, na bere a odiyifo Elisa saa no yare no, Naaman maa Elisa akyɛde pii nanso wannye. Gehasi deɛ, na n’ani bere nneɛma no. Enti ɔkae wɔ ne tirim sɛ: “Sɛ́ Yehowa te ase yi, metu mmirika atiw [Naaman] na makogye biribi ne nsam.” Afei ɔfaa Elisa akyi kɔɔ Naaman nkyɛn, na odii atoro gyee ‘dwetɛ dwetikɛse baako ne ntade mmienu.’ Gehasi anibere bɔne no kowiee no sɛn? Naaman kwata no baa ne so.
13 Anibere hyɛ ase nkakrankakra, enti sɛ yɛanhwɛ yiye a, ebetumi adidi yɛn mu ma akowie bɔne. Bible ma yehu eyi wɔ Akan ho. Yɛnhwɛ nea anibere de Akan kowiei. Ɔno ankasa kae sɛ: “Mihuu atade fɛfɛ bi a efi Sinar ne dwetɛ nnwetɛbona ahanu ne sika kɔkɔɔ a emu duru yɛ nnwetɛbona aduonum wɔ asade no mu, na na m’ani gye ho enti mefae.” Anka ɛsɛ sɛ Akan hyɛ ne ho so na oyi nsusuwii bɔne no fi ne tirim, nanso wanyɛ saa. Mmom okowiaa nneɛma no de kosiee ne ntamadan mu. Bere a Akan bɔne no bɛdaa adi no, Yosua ka kyerɛɛ no sɛ Yehowa bɛsɛe no. Enti saa da no ara, Israelfo siw Akan ne n’abusua abo. (Yos. 7:11, 21, 24, 25) Anibere yɛ afiri a ebetumi ayi obiara. Enti momma ‘yɛnhwɛ yiye wɔ anibere biara ho.’ (Luka 12:15) Ɛwɔ hɔ wɔ hɔ a, ebia yebenya akɔnnɔ bɔne anaa yebesusuw nneɛma bi a ɛmfata ho. Nanso ehia sɛ yɛfa yɛn nsusuwii dommum na ampiapia yɛn amma yɛankɔyɛ bɔne.
14. Sɛ yehu sɛ ahantan ne anibere regyigye yɛn a, dɛn na ɛsɛ sɛ yɛyɛ?
14 Ahantan ne anibere nyinaa betumi awie yɛn bɔne. Enti nsusuwii bɔne bi ba yɛn adwenem a, ɛsɛ sɛ yebisa yɛn ho sɛ, ‘Meyɛ biribi a ɛmfata a, dɛn na ebefi mu aba?’ Yebisa yɛn ho saa a, ɛbɛma yɛn ani aba yɛn ho so na yɛakɔ so atie Yehowa nne. (Deut. 32:29) Yehowa ma yehu sɛ, sɛ yɛyɛ adepa a, ebesi yɛn yiye, na yɛyɛ bɔne nso a, yebetwa so aba. Sɛ ahantan anaa anibere piapia yɛn koma kɔ bɔne so a, ɛbɛyɛ papa sɛ yesusuw ne nsunsuanso ho. Ɛsɛ sɛ yesusuw ho hwɛ sɛnea bɔne a ɛte saa bɛka yɛn, yɛn adɔfo, na ne kɛse koraa no, sɛnea ɛbɛka yɛne Yehowa adamfofa.
WO NE YEHOWA NNI NKITAHO DAA
15. Dɛn na yebetumi asua afi Yesu nhwɛso no mu?
15 Yehowa pɛ sɛ esi yɛn yiye. (Dw. 1:1-3) Enti ɔde akwankyerɛ a yehia ma yɛn bere a ɛsɛ mu. (Monkenkan Hebrifo 4:16.) Bere a Yesu wɔ asase so no, na ɔyɛ onipa a sintɔ biara nni ne ho nanso na ɔne Yehowa di nkitaho daa. Nokwasɛm ne sɛ wannyae mpaebɔ da. Yehowa boaa Yesu wɔ akwan pii so na ɔmaa no akwankyerɛ a ohia. Ɔsomaa abɔfo ma wɔsom Yesu, ɔde ne honhom kronkron taa n’akyi, na ɔboaa no ma ɔpaw asomafo 12 no. Yehowa kasa fii soro de kyerɛe sɛ ɔtaa Yesu akyi na ‘wagye no atom.’ (Mat. 3:17; 17:5; Mar. 1:12, 13; Luka 6:12, 13; Yoh. 12:28) Ɛsɛ sɛ yesuasua Yesu na yehwie yɛn komam asɛm gu Onyankopɔn anim. (Dw. 62:7, 8; Heb. 5:7) Mpaebɔ yɛ ɔkwan titiriw baako a yɛfa so ne Yehowa di nkitaho daa, na ɛboa yɛn ma yɛde yɛn abrabɔ hyɛ no anuonyam.
16. Ɔkwan bɛn so na Yehowa boa yɛn ma yɛte ne nne?
16 Yehowa de n’afotu ma yɛn kwa, nanso ɔnhyɛ yɛn sɛ yenni so. Ɛsɛ sɛ yɛsrɛ ne honhom kronkron na yenya awerɛhyem sɛ ɔremfa nkame yɛn; mmom ɔbɛma yɛn ma aboro so. (Monkenkan Luka 11:10-13.) Nanso ehia sɛ ‘yɛhwɛ sɛnea yetie asɛm yiye.’ (Luka 8:18) Yɛmfa no sɛ yɛasrɛ Yehowa sɛ ɔmmoa yɛn na yɛamfa yɛn adwene ankɔ ɔbra bɔne so, nanso wobɛhwɛ na yɛrehwɛ ponografi anaa sini a ɔbrasɛe wom. Sɛ yɛyɛ saa a, na yɛyɛ nyaatwom. Nea ɛbɛboa yɛn ne sɛ yɛbɛkɔ baabi a Yehowa honhom wɔ anaa yɛbɛyɛ biribi a ɛbɛma yɛanya ne honhom. Yenim sɛ Yehowa honhom wɔ asafo nhyiam ase. Sɛ yɛkɔ asafo nhyiam a, yɛte Yehowa nne, na eyi na aboa Yehowa asomfo pii ma wɔakwati asiane. Sɛ wɔte Yehowa nne a, ɛboa wɔn ma wɔpɛɛpɛɛ wɔn mu na sɛ wohu sɛ akɔnnɔ bɔne bi reyi ne ti wɔn komam a, wɔyɛ ho biribi ntɛm.
KƆ SO YƐ ASO TIE YEHOWA NNE
17. Adɛn nti na asiane wom sɛ yɛde yɛn ho bɛto yɛn ho so?
17 Yɛmfa Israel hene Dawid nyɛ nhwɛso. Bere a ɔde ne ho too Yehowa so no, ɔde no yɛɛ nneɛma akɛse. Ɔyɛ aberantewa no, odii Filistini Goliat so nkonim. Akyiri yi ɔbɛyɛɛ ɔsraani ne ɔhene, na Yehowa nam no so bɔɔ Israel man no ho ban. Nokwasɛm ni, ɔno na na osisi gyinae ma ɔman no. Nanso bere a Dawid de ne ho too ne ho so no, ne koma daadaa no. Ɔne Bat-Seba yɛɛ bɔne a emu yɛ duru na ɔmaa wokum ne kunu Uria mpo. Bere a Yehowa teɛɛ Dawid so no, ɔbrɛɛ ne ho ase gyee ne mfomso toom, na ɔne Yehowa ntam san yɛɛ kama.
18. Dɛn na ɛbɛboa yɛn ma yɛakɔ so atie Yehowa nne?
18 Momma yentie afotusɛm a ɛwɔ 1 Korintofo 10:12 na yɛannye yɛn ho anni dodo. Bible ka sɛ yennim ‘sɛnea yebetutu yɛn anammɔn’; obi na ɛsɛ sɛ ɔkyerɛ yɛn kwan. (Yer. 10:23) Enti sɛ yɛantie Yehowa a, Satan na yebetie no. Ɛnde, momma yɛnkɔ so mmɔ mpae na yɛmma honhom kronkron nkyerɛ yɛn kwan, na yentie Yehowa nne daa.


c: text/html

text:
ASƐM A ƐDA SO: ƆTAN HUNU BEFI WIASE
Ɔtan Hunu—Ɛyɛ Amansan Haw
JONATHAN yɛ Koreani a wɔwoo no wɔ Amerika. Ɔyɛ abofra no, na nkurɔfo hwɛ n’anim ne baabi a ofi bu no atɛnkan anaa wɔtan no kwa, enti bere a onyinii no, otu kɔtenaa baabi foforo. Ɔkɔyɛɛ dɔkota wɔ kurow ketewa bi so; ɛwɔ Alaska atifi fam wɔ U.S.A. Ɛhɔ de, na sɛnea ɔte wɔ nipadua mu no te sɛ nnipa bebree a ɔhwɛ wɔn yare no. Baabi a okopuei no, na awɔw no ano yɛ den, nanso awɔw ne ɔtan hunu de, ɛfanim awɔw, na ɛyɛɛ no sɛ afei de wafi ɔtan hunu no mu.
Nanso bere bi ɔhwɛɛ ɔbea bi a wadi mfe 25 yare, na nea esii no ma ohui sɛ ne haw no mfii hɔ. Ná ɔbea no atɔ mum, na bere a n’ani so tetew no no, ɔhwɛɛ Jonathan anim kaa asɛm yayaayaw bi de kyerɛe sɛ okyi Koreafo kɔkɔkɔkɔ. Asɛm no hyee Jonathan paa, na ɛkaee no sɛ mmɔden a wabɔ sɛ ɔreguan ɔtan hunu no, ne nyinaa ayɛ kwa.
Nea ɛtoo Jonathan no ma yehu awerɛhosɛm a ɛrekɔ so. Ɔtan hunu wɔ wiase baabiara, gye sɛ baabi a nnipa nte.
Nnipa dodow no ara ka sɛ ɔtan hunu nyɛ adepa, nanso abu so wɔ baabiara, enti ɛma asɛm no yɛ nwonwa. Sɛ nnipa ani nnye ho de a, ɛnde adɛn nti na abu so saa? Nea ɛwom ara ne sɛ, nnipa pii ka sɛ wɔmpɛ ɔtan hunu, nanso wɔn ankasa nso, ebi wɔ wɔn mu a wonnim. Wo nso, saa na wote anaa? Wubebua saa asɛm no sɛn?
ADIDI NNIPA MU
Sɛ yenim oo, sɛ yennim oo, ɛyɛ den sɛ yebehu sɛ ɔtan hunu kakra wɔ yɛn koma mu. Bible kyerɛkyerɛ mu ma yehu nea enti a ɛte saa. Ɛka sɛ: “Koma yɛ okontomponi sen ade nyinaa.” (Yeremia 17:9) Enti anhwɛ a, yɛbɛdaadaa yɛn ho aka sɛ yɛpɛ nnipa nyinaa asɛm. Anyɛ saa nso a, yɛn adwene bɛyɛ yɛn sɛ, sɛ yɛmpɛ nnipa bi asɛm a, na ɛwɔ ase.
Nea ɛbɛboa yɛn ama yɛahu sɛ yedwen adwemmɔne ma nkurɔfo no, fa no sɛ wo nko ara wonam abɔnten anadwo, ɛnna wuhui sɛ mmarima akantinka baanu bi a wunnim wɔn reba, na obiako de, wohwɛ a ayɛ sɛ okura biribi.
Ɛba saa a, w’adwene bɛyɛ wo sɛ wonya wo a, wɔbɛyɛ wo biribi anaa? Ampa, ebia ahu-bi-pɛn nti, wobɛhwɛ yiye. Nanso wohwɛ a, nea asi pɛn nti, ɛkyerɛ ampa sɛ saa mmarima baanu yi nso bɛyɛ wo biribi? Asɛmmisa a ɛbɛma woahu nea ɛwɔ wo komam paa ne sɛ, Mmarima baanu no, w’adwene yɛ wo sɛ wɔyɛ hefo? Mmuae a wobɛma no bɛma nea ɛwɔ wo komam ada adi, na ɛbɛma woahu sɛ ɔkwan bi so no, wo nso ebia wubu nkurɔfo atɛnkan anaa ɔtan hunu wɔ wo mu.
Sɛ yɛbɛka nokware a, ɔkwan bi so no, ɔtan hunu wɔ obiara mu, na yɛn nyinaa bu nkurɔfo atɛnkan wɔ yɛn komam. Bible mpo ma yehu sɛ atɛnkan kakra wɔ obiara mu. Ɛka sɛ: “Onipa de, nea ohu na ogyina so bu ne yɔnko atɛn.” (1 Samuel 16:7, Contemporary English Version) Yɛn nyinaa yɛ nnipa, enti saa su no bi wɔ yɛn mu, na ɛtaa kowie bɔne. Ɛnde asɛm no ne sɛ, anidaso bi wɔ hɔ sɛ yebetumi ayi ɔtan hunu afi yɛn abrabɔ mu anaa? Enti bere bi bɛba a, ɔtan hunu befi wiase koraa?

robotstxt: allowed

filter: keep


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Asomafo Nnwuma 18:1-28
18 Eyinom akyi no, ofii Atene kɔɔ Korinto.2 Na ohuu Yudani bi a wɔfrɛ no Akwila,+ Pontoni bi a na ofi Italia+ bae nkyɛe, ne ne yere Priskila, efisɛ na Klaudio+ ahyɛ sɛ Yudafo nyinaa mfi Roma. Enti ɔkɔɔ wɔn nkyɛn3 na esiane sɛ na ɔne wɔn yɛ adwuma koro nti, ɔtenaa wɔn fie yɛɛ adwuma,+ efisɛ na wɔyɛ ntamadanyɛfo.4 Nanso, homeda biara na ɔka asɛm wɔ hyiadan+ mu ma Yudafo ne Helafo gye di.5 Afei bere a Silas+ ne Timoteo+ nyinaa fii Makedonia bedui no, Paulo de ne bere nyinaa kaa asɛm no, na odii Yudafo adanse kyerɛe sɛ Yesu ne Kristo no.+6 Bere a wɔne no dii asi na wɔkasa tiaa no+ no, ɔporoporow n’atade mu+ ka kyerɛɛ wɔn sɛ: “Mo mogya+ ngu mo ara mo atifi. Me de, me ho afi.+ Efi nnɛ merekɔ amanaman mufo nkyɛn.”+7 Enti ofii hɔ kɔɔ ɔbarima bi a ɔsom Onyankopɔn a ne fie ne hyiadan no bɔ ho a wɔfrɛ no Titio Yusto fie.8 Na Krispo+ a ɔyɛ hyiadan mu panyin no gyee Awurade dii, na ne fiefo nyinaa nso yɛɛ saa ara. Na Korintofo a wɔtee no mu pii gye dii ma wɔbɔɔ wɔn asu.9 Afei, anadwo no Awurade ka kyerɛɛ Paulo+ wɔ anisoadehu mu sɛ: “Nsuro, kɔ so kasa, nka w’ano ntom,10 efisɛ meka wo ho+ na obiara ntumi mfa ne nsa nka wo nyɛ wo bɔne biara; na mewɔ nnipa pii wɔ kurow yi mu.”11 Enti ɔtenaa hɔ afe ne asram asia kyerɛkyerɛɛ wɔn Onyankopɔn asɛm.12 Afei bere a Galio yɛ Akaia amrado+ no, Yudafo no yɛɛ biako sɔre tiaa Paulo de no kɔɔ atemmu agua no anim+13 kɔkae sɛ: “Saa onipa yi dan nkurɔfo adwene+ ma wɔfa ɔkwan foforo so som Onyankopɔn a ɛne mmara no nhyia.”14 Bere a Paulo yɛe sɛ ɔrebue n’ano no, Galio ka kyerɛɛ Yudafo no sɛ: “O Yudafo, sɛ ɛyɛ bɔne anaa amumɔyɛde bi a, anka mɛte mo ase.15 Na mmom sɛ ɛyɛ nsɛm ne edin+ ne mo mmara+ ho akyinnyegye de a, ɛnde mo ankasa monhwɛ nka. Mempɛ sɛ mɛyɛ nsɛm yi ho ɔtemmufo.”16 Ɛnna ɔpam wɔn fii atemmu agua no anim.17 Enti wɔn nyinaa tow hyɛɛ Sostene+ a ɔyɛ hyiadan mu panyin no so fii ase hwee no atemmu agua no anim. Nanso Galio anyɛ eyinom ho hwee.18 Nanso bere a Paulo dii nna kakra kaa ho wɔ hɔ no, ɔne anuanom no dii nkra na ɔde po so hyɛn fii hɔ kɔɔ Siria a Priskila ne Akwila ka ne ho, na oyii ne ti ma ɛkɔɔ fam+ wɔ Kenkrea,+ efisɛ na wahyɛ bɔ.19 Enti wɔkɔɔ Efeso, na ogyaw wɔn wɔ hɔ; na ɔno de ɔkɔɔ hyiadan+ mu ne Yudafo no kosusuw nsɛm ho.20 Wɔsrɛɛ no sɛ ɔntena wɔn nkyɛn kakra de, nanso wampene so,21 na ɔne wɔn dii nkra+ ka kyerɛɛ wɔn sɛ: “Sɛ Yehowa pɛ+ a, mɛba mo nkyɛn bio.” Na ofi Efeso faa po so22 kɔɔ Kaesarea. Na okokyiaa asafo no, na ɔtoaa so kɔɔ Antiokia.23 Bere a ɔtenaa hɔ kakra no, ofii hɔ tutuu akwan faa Galatia+ ne Frigia+ nsase so hyehyɛɛ asuafo no nyinaa den.+24 Afei Yudani bi a wɔfrɛ no Apolo+ a ofi Aleksandria, ɔbarima a n’ano atew, baa Efeso, na na onim Kyerɛwnsɛm no mu yiye.+25 Ná wɔakyerɛkyerɛ no Yehowa kwan so, na esiane sɛ na honhom ahyɛ no mã+ nti, ɔkaa Yesu ho asɛm kyerɛkyerɛɛ mu pɛpɛɛpɛ, nanso na Yohane asubɔ+ no nkutoo na onim.26 Na onipa yi fii ase de akokoduru kasae wɔ hyiadan no mu. Bere a Priskila ne Akwila+ tee nea ɔreka no, wɔfaa no kaa wɔn ho kyerɛkyerɛɛ Onyankopɔn akwan no mu pefee kyerɛɛ no.27 Afei, esiane sɛ na ɔpɛ sɛ otwa kɔ Akaia nti, anuanom kyerɛw asuafo no srɛɛ wɔn sɛ wonnye no fɛw so. Enti bere a oduu hɔ no, ɔboaa+ wɔn a wɔnam Onyankopɔn adom+ so agye adi no paa;28 ɔde nnam daa no adi pefee wɔ baguam sɛ Yudafo no afom kwan, na ɔde Kyerɛwnsɛm+ no kyerɛe sɛ Yesu ne Kristo+ no.


text:
Syriac Peshitta
—Ɛma Yɛhu Biribi Fa Tete Bible Nkyerɛase Ho
Afe 1892 mu no, ntaafo mmienu bi de yoma twaa nnankron kwan faa anhweatam so kɔɔ St. Catherine asɔfofie wɔ Bepɔw Sinai ase. Ntaafo no din de Agnes Smith Lewis ne Margaret Dunlop Gibson. Saa bere no, na ɛhɔ akwantu yɛ hu paa. Ɛnde dɛn na ɛkaa mmea mpanyimfo a na wɔrekɔ mfe 50 yi ma wɔtwaa saa kwan no? Wohu a, ɛbɛma woanya awerɛhyem sɛ Bible no yɛ nokware.
BERE a Yesu rebɛkɔ soro no, ɔhyɛɛ n’asuafo no sɛ wɔnni ne ho adanse ‘wɔ Yerusalem ne Yudea ne Samaria nyinaa mfa nkɔ asase ano nohoa.’ (Asomafo Nnwuma 1:8) Asuafo no nso de ɔhyew ne akokoduru yɛɛ adwuma no. Nanso bere a wɔfii asɛnka adwuma no ase wɔ Yerusalem no, ankyɛ na wɔde ɔtaa baa wɔn so ma wɔkum Stefano. Yesu asuafo no pii guan kɔɔ Antiokia a ɛwɔ Siria. Ná ɛhɔ yɛ kurow kɛse wɔ Roma Ahemman no mu. Ná ɛwɔ Yerusalem atifi fam, na efi Yerusalem rekɔ hɔ bɛyɛ kilomita 550.
Asuafo no toaa so kaa Yesu ho “asɛmpa” no wɔ Antiokia, na ɛmaa wɔn a wɔnyɛ Yudafo no mu pii bɛyɛɛ Kristofo. (Asomafo Nnwuma 11:20, 21) Ɛwom, na nnipa dodow no ara ka Hela kasa wɔ Antiokia, nanso wonya fi kurow no mu a, kasa a na dodow no ara ka yɛ Syriac.
WƆKYERƐƐ ASƐMPA NO ASE KƆƆ SYRIAC MU
Asomafo no akyi no, ankyɛ pii na Kristofo a wɔka Syriac kasa no bɛyɛɛ bebree. Ɛno maa ɛho bɛhiae sɛ wɔkyerɛ asɛmpa no ase kɔ Syriac kasa mu. Enti Kristofo Hela Kyerɛwnsɛm no, ɛbɛyɛ sɛ Syriac kasa na wɔdii kan kyerɛɛ bi ase kɔɔ mu, na ɛnyɛ Latin.
Eduu bɛyɛ afe 170 Y.B. no, na Siriani kyerɛwfo Tatian (ɔtenaa ase bɛyɛ afe 120-173 Y.B.) aka Nsɛmpa nnan no abom de ayɛ nhoma bi wɔ Hela anaa Syriac kasa mu. Nkurɔfo taa frɛ no Diatessaron, na ɛyɛ Hela asɛmfua a ɛkyerɛ “ɛfi Nsɛmpa nnan no mu.” Akyiri yi, Siriani Ephraem (ɔtenaa ase bɛyɛ afe 310-373 Y.B.) kyerɛw nhoma bi de kyerɛkyerɛɛ Diatessaron no mu na ama obi kenkan a, wate ase. Ɛno ma yɛhu sɛ saa bere no, na Siriafo Kristofo pii kenkan Diatessaron no.
Diatessaron no ho hia yɛn paa nnɛ. Dɛn ntia? Bɛyɛ mfe 200 ni, nhomanimfo bi gyee akyinnye sɛ Nsɛmpa no, asomafo no wu kɔe koraa ansa na wɔrekyerɛw no bɛyɛ afe 130 Y.B. kɔsi afe 170 Y.B. hɔ baabi, enti ɛrentumi nyɛ Yesu asetena ho nsɛm a edi mu. Diatessaron no, nkurɔfo hwɛɛ so kyerɛwee pii, na nnansa yi, wɔakɔhu tete de no bi a ɛma yɛhu sɛ asomafo no akyi no, ankyɛ na nnipa pii nyaa Mateo, Marko, Luka ne Yohane Nsɛmpa no bi. Ɛno kyerɛ sɛ na Nsɛmpa no wɔ hɔ dedaadaw. Afei nso, bere a Tatian yɛɛ Diatessaron no, wamfa Apokrifa nsɛmpa no mu nsɛm amma mu te sɛ Nsɛmpa nnan no. Enti ɛma ɛda adi sɛ Apokrifa no, na nkurɔfo mmu no sɛ ɛka Bible ho.
Asomafo no akyi bɛyɛ mfe 400 no, sɛ wokɔ Mesopotamia atifi fam a, na nnipa pii wɔ Bible a wɔakyerɛ ase kɔ Syriac kasa mu. Asomafo no akyi no, ankyɛ bebree na wɔyɛɛ saa nkyerɛase no, na na Bible nhoma no nyinaa wom, gye 2 Petro, 2 Yohane, 3 Yohane, Yuda, ne Adiyisɛm. Wɔfrɛ no Peshitta, kyerɛ sɛ, “emu da hɔ” anaa “ntease wom.” Peshitta no yɛ Bible nkyerɛase a akyɛ paa no baako, na ɛdi adanse nso sɛ nkurɔfo nsa kaa Bible no bi nyɛ nnɛ.
Wohwɛ Peshitta nsaano nkyerɛwee no baako so a, wobɛhu sɛ wɔakyerɛ bere a wɔde yɛe wɔ so. Yɛhwɛ sɛnea yɛbu mmere nnɛ no a, ɛyɛ bɛyɛ afe 459 Y.B. anaa 460 Y.B. Ɛkyerɛ sɛ Bible nsaano nkyerɛwee a yɛnim bere pɔtee a wɔde yɛe no, ɛno paa na akyɛ. Bɛyɛ afe 508 Y.B. no, wɔyɛɛ Peshitta no foforo de nhoma nnum a ayera no kaa ho. Saa nkyerɛase no, wɔfrɛ no Philoxenian Version.
WƆAHU SYRIAC NSAANO NKYERƐWEE PII
Kristofo Hela Kyerɛwnsɛm a ɛwɔ Hela kasa mu no, nkurɔfo hwɛɛ so yɛɛ bi. Nea nkurɔfo yɛe no, bɛyɛ mfe 200 ni de, na dodow no ara yɛ nea wɔyɛe wɔ asomafo no akyi bɛboro mfe 400. Enti, Bible ho abenfo pii de wɔn ani kɔɔ nkyerɛase bi te sɛ Latin Vulgate ne Syriac Peshitta no so kɛse, efisɛ ɛno de, na akyɛ paa. Saa bere no, na ebinom gye di sɛ Peshitta no yɛ Syriac Bible nkyerɛase dedaw bi a wɔayɛ no foforo. Nanso sɛ Syriac Bible nkyerɛase dedaw bi mpo wɔ hɔ a, na obiara nnya nhui. Esiane sɛ wɔkyerɛɛ Bible ase kɔɔ Syriac kasa mu wɔ asomafo no wu akyi pɛɛ nti, sɛ wɔnya Syriac nkyerɛase bi a akyɛ paa a, ɛbɛma wɔahu biribi afa tete Bible nkyerɛase ho, na Bible ho abenfo nso bɛnya nneɛma pii afi mu. Enti ɛyɛ ampa sɛ na Syriac nkyerɛase dedaw bi wɔ baabi? Wɔhui anaa?
Yiw! Wɔhuu Syriac nsaano nkyerɛwee a ɛsom bo mmienu. Nea wɔdii kan hui no, wɔyɛe wɔ asomafo no akyi bɛyɛ mfe 400. Wɔfrɛ no Curetonian Syriac, na wɔde too William Cureton. Saa bere no, na Cureton yɛ nea ɔhwɛ nsaano nkyerɛwee so wɔ British Museum no abadiakyiri, na ɔno na ɔkɔpuee so de too gua. Ná Curetonian Syriac no ka Syriac nsaano nkyerɛwee pii a British Museum no tɔ fii asɔfofie bi a ɛwɔ Nitria Anhweatam so wɔ Egypt afe 1842 mu no ho. Ɛsom bo paa, na sɛ wohwɛ mu a, wobɛhu sɛ Nsɛmpa nnan no, sɛnea wɔahyehyɛ no ni: Mateo, Marko, Yohane, ne Luka.
Nsaano nkyerɛwee a ɛto so mmienu a ɛda so wɔ hɔ bɛsi nnɛ ne nea wɔfrɛ no Sinaitic Syriac no. Ntaafo a yɛkaa wɔn ho asɛm mfiase no (Agnes ne Margaret) akwantu no na ɛmaa saa nsaano nkyerɛwee no bɛdaa adi. Agnes ankɔ sukuupɔn, nanso osuaa kasa nwɔtwe, na emu baako ne Syriac. Afe 1892 no, Agnes kɔpuee biribi so wɔ St. Catherine asɔfofie a ɛwɔ Egypt no.
Ɔkɔɔ asɔfofie hɔ no, ɔhuu Syriac nsaano nkyerɛwee bi wɔ tokuru bi mu. Ɔkaa ho asɛm sɛ, na “ɛho nyɛ akɔnnɔ, efisɛ na ayɛ fĩ paa. Nkratafa no nso, na atetare so efisɛ na ada hɔ akyɛ.” Saa nsaano nkyerɛwee no, wohwɛ a, wobɛhu sɛ na nkyerɛwee bi wɔ so dedaw, ɛnna wɔapopa de Syriac kasa akyerɛw mmea ahotefo bi ho nsɛm wɔ so. Bere a Agnes hwɛɛ no yiye paa no, ɔhuu nsɛm a wɔapopa no bi. Afei nso ɔhuu “Mateo” “Marko” ne “Luka” wɔ atifi. Sɛɛ na ɛyɛ Nsɛmpa nnan no a wɔakyerɛ ase kɔ Syriac kasa mu no fã kɛse no ara! Seesei abenfo gye di sɛ wɔyɛɛ saa nsaano nkyerɛwee no wɔ asomafo no akyi bɛyɛ mfe 300.
Sɛ nkurɔfo reka Bible nsaano nkyerɛwee a ɛho hia paa te sɛ Hela nsaano nkyerɛwee a wɔato din Codex Sinaiticus ne Codex Vaticanus no a, wɔkan Sinaitic Syriac no ka ho. Seesei nnipa pii gye di sɛ Curetonian ne Sinaitic nsaano nkyerɛwee no yɛ tete Syriac Nsɛmpa no nsaano nkyerɛwee a wɔyɛɛ no asomafo no akyi mfe 100 ne kakra a ɛda so wɔ hɔ nnɛ.
“YƐN NYANKOPƆN ASƐM DE, EBETIM HƆ DAA”
Nsaano nkyerɛwee yi nyinaa bɛtumi aboa Bible asuafo nnɛ anaa? Ɛbɛtumi aboa paa! Nhwɛso bi ni: Bible ahorow bi mu no, nsɛm bi toa Marko 16:8 so a wɔfrɛ no awiei a ɛware. Wohwɛ Codex Alexandrinus a wɔde Hela kasa yɛe wɔ asomafo no akyi bɛyɛ mfe 400 no mu a, wobɛhu wom. Latin Vulgate ne nkyerɛase afoforo bi nso wɔ hɔ a, ɛwom. Nanso, nsaano nkyerɛwee mmienu bi a agye din de, Marko ti 16 no wie wɔ nkyekyɛm 8. Wɔyɛe wɔ asomafo no akyi bɛyɛ mfe 300, na wɔfrɛ no Codex Sinaiticus ne Codex Vaticanus. Wohwɛ Sinaitic Syriac no nso mu a, worenhu awiei a ɛware no wom. Ɛno foa so sɛ bere a Marko kyerɛw n’Asɛmpa no, ɔde sii ti 16, nkyekyɛm 8. Enti akyiri yi na ebinom de asɛm no awiei a ɛware no bɛhyɛɛ mu.
Nhwɛso foforo ni. Bɛyɛ mfe 200 ni no, sɛ wokenkan 1 Yohane 5:7 wɔ Bible dodow no ara mu a, wobɛhu Baasakoro ho asɛm bi a wɔde ahyɛ mu. Nanso wohwɛ Hela nsaano nkyerɛwee a akyɛ paa no mu a, worenhu saa nsɛm no wom. Peshitta no nso, enni mu. Enti ɛkyerɛ sɛ saa asɛm no, nkurɔfo na wɔde aka 1 Yohane 5:7 ho; ná enni Bible mu.
Ɛda adi pefee sɛ Yehowa Nyankopɔn adi ne bɔhyɛ so akora n’Asɛm Kronkron no so. Wama yɛn awerɛhyem wom sɛ: “Wura momono awo, na nhwiren ahyew, nanso yɛn Nyankopɔn asɛm de, ebetim hɔ daa.” (Yesaia 40:8; 1 Petro 1:25) Peshitta no abɛyɛ bi; aboa ama nnipa anya Bible no mu nsɛm sɛnea na ɛte ankasa.


text:
Adesua 30: Wura a Ɛredɛw
NA MOSE aba Horeb Bepɔw ho tɔnn rebɛhwehwɛ wura ama ne nguan. Ɛha no ohuu wura a ɛredɛw, nanso na ɛnhyew!
Mose kae wɔ ne tirim sɛ: ‘Ɛyɛ nwonwa. Mɛbɛn hɔ makɔhwɛ.’ Bere a ɔyɛɛ saa no, nne bi fi wura no mu kae sɛ: ‘Mma w’anim bio. Yi wo mpaboa, efisɛ wugyina asase kronkron so.’ Onyankopɔn na na ɔnam ɔbɔfo so rekasa, enti Mose kataa n’anim.
Afei Onyankopɔn kae sɛ: ‘Mahu me nkurɔfo a wɔwɔ Misraim no amanehunu. Enti mikogye wɔn, na wo na meresoma wo ma woakodi wɔn anim afi Misraim.’ Ná Yehowa de ne nkurɔfo rebɛba Kanaan asase fɛfɛ no so.
Nanso Mose kae sɛ: ‘Menyɛ nipa titiriw biara. Ɛbɛyɛ dɛn na matumi ayɛ eyi? Na sɛ mekɔ a, Israelfo bebisa me sɛ: “Hena na ɔsomaa wo?” Ɛnde dɛn na mɛka?’
Onyankopɔn buae sɛ: ‘Nea ɛsɛ sɛ woka ni. “YEHOWA, Abraham Nyankopɔn, Isak Nyankopɔn ne Yakob Nyankopɔn no na ɔsomaa me mo nkyɛn.”’ Na Yehowa de kaa ho sɛ: ‘Eyi ne me din de kosi daa.’
Mose buae sɛ: ‘Na sɛ meka sɛ wo na wosomaa me na wɔannye anni ɛ?’
Onyankopɔn bisae sɛ: ‘Dɛn na ekura wo yi?’
Mose buae sɛ: ‘Poma.’
Onyankopɔn kae sɛ: ‘Fa to fam.’ Na bere a Mose yɛe no, poma no dan ɔwɔ. Yehowa kyerɛɛ Mose anwonwade foforo. Ɔkae sɛ: ‘Fa wo nsa hyɛ wo kokom.’ Mose yɛɛ saa, na bere a oyii ne nsa no, na ɛho ayɛ fitaa te sɛ sukyerɛmma! Na ayɛ te sɛ nea kwata ayɛ no. Ɛno akyi no Yehowa maa Mose tumi ma ɔyɛɛ anwonwade a ɛto so abiɛsa. Awiei no ɔkae sɛ: ‘Sɛ woyɛ anwonwade yi a Israelfo no begye adi sɛ me na mesomaa wo.’
Ɛno akyi no Mose kɔɔ fie kɔka kyerɛɛ Yetro sɛ: ‘Mesrɛ wo, ma menkɔ me nkurɔfo nkyɛn wɔ Misraim nkɔhwɛ sɛnea wɔn ho te.’ Enti Yetro ne Mose dii nkra, na Mose siim kɔɔ Misraim.
Exodus 3:1-22; 4:1-20.
Nsɛmmisa
- Dɛn ne bepɔw a ɛwɔ mfonini no mu no din?
- Ka nea Mose hui a na ɛyɛ nwonwa bere a ɔde ne nguan kɔɔ adidi wɔ bepɔw no ho no.
- Dɛn na ɛnne bi fi wura a ɛredɛw no mu kae, na na ɛyɛ hena nne?
- Bere a Onyankopɔn ka kyerɛɛ Mose sɛ ɔno na obedi Onyankopɔn nkurɔfo anim ayi wɔn afi Misraim no, dɛn na Mose kae?
- Dɛn na Onyankopɔn ka kyerɛɛ Mose sɛ sɛ nkurɔfo no bisa no sɛ hena na ɔsomaa no a, ɔnka?
- Dɛn na na Mose bɛyɛ de akyerɛ sɛ Onyankopɔn na asoma no?
Nsɛmmisa foforo
- Kenkan Exodus 3:1-22.
Ɔkwan bɛn so na Mose suahu no ma yenya awerɛhyem sɛ sɛ yɛte nka sɛ yɛmfata dwumadi bi a efi Nyankopɔn hɔ mpo a Yehowa bɛboa yɛn ama yɛatumi ayɛ? (Ex. 3:11, 13; 2 Kor. 3:5, 6)
- Kenkan Exodus 4:1-20.
Nsakrae bɛn na ɛbaa Mose suban mu bere a ɔtraa Midian mfe 40 no, na asuade bɛn na wɔn a wɔpɛ sɛ wonya dwumadi wɔ asafo no mu no betumi asua afi mu? (Ex. 2:11, 12; 4:10, 13; Mika 6:8; 1 Tim. 3:1, 6, 10)
Sɛ Yehowa nam n’asafo no so twe yɛn aso mpo a, awerɛhyem bɛn na Mose asɛm yi betumi ama yɛanya? (Ex. 4:12-14; Dw. 103:14; Heb. 12:4-11)


text:
MA W’ANI NKU ASƐNKA HO
Nea Ɛbɛma Yɛatu Mpɔn Wɔ Asɛnka Mu—Siesie Nsɛm a Wobɛka De Nsɛmma Nhoma Ama
NEA ENTI A ƐHO HIA: Ɛwom sɛ nsɛm a yebetumi aka a ɛwɔ adesua nhoma no mu no ma yenya nyansahyɛ a ɛbɛboa de, nanso wɔde ama sɛ yɛnhwɛ so nwene asɛm a yɛn ankasa bɛka. Ka no sɛnea wopɛ biara. Ebia na wopɛ sɛ woka biribi foforo anaa wote nka sɛ mo mpɔtam hɔfo mu pii ani begye asɛm foforo ho kɛse. Sɛ saa a, wubetumi de nyansahyɛ a edidi so yi asiesie nsɛm a wobɛka no. Wubetumi ayɛ saa bere a woakenkan nsɛmma nhoma no, asusuw nsɛm a yebetumi aka no ho, na woahwɛ video no mu ɔyɛkyerɛ ahorow no nyinaa awie no.
SƐNEA WOBƐYƐ NO:
Bisa wo ho sɛ: ‘Mɛpɛ sɛ mede nsɛm a yebetumi aka no baako yɛ adwuma anaa?’
YIW
Siesie wo nnianim asɛm. Bere a woakyia awie no, ka nea enti a woaba hɔ no tiawa. (Ɛho nhwɛso ni: “Mebaa ha a, ɛnyɛ bɔne . . . ”)
Susuw asɛm a wobɛka de atwe adwene asi nhoma no so bere a woakenkan kyerɛwsɛm no awie no. (Ɛho nhwɛso ni: Sɛ worebɛkenkan kyerɛwsɛm bi a, wubetumi aka sɛ “Yebehu asɛmmisa no ho mmuae a ɛma akomatɔyam wɔ ha.”)
DABI
Paw nsɛmma nhoma no mu asɛm bi a w’ani gye ho na mo asasesin mufo nso ani begye ho
Nya asɛmmisa a wode behu ofiewura no adwene de akanyan no ma nkɔmmɔbɔ no ayɛ dɛ. Nanso, mmisa asɛm a ɛbɛma n’ani awu. (Ɛho nhwɛso ni: Bisa asɛm a ɛwɔ nsɛmma nhoma no kratafa 2.)
Paw kyerɛwsɛm a wobɛkenkan. (Sɛ Nyan! na wode bɛma na sɛ wopɛ a, wubetumi akenkan kyerɛwsɛm bi. Nea enti a ɛte saa ne sɛ Nyan! nsɛmma nhoma no, wɔyɛ maa wɔn a wonni Bible mu nimdeɛ pii, anaa ebia wɔmpɛ nyamesom.)
Nwene asɛm baako anaa mmienu a ɛkyerɛ sɛnea ofiewura no benya asɛm no a ɔbɛkenkan so mfaso
NEA WOBƐPAW BIARA NO FA NEA ƐWƆ ASE HA NO NYINAA DI DWUMA
Siesie asɛmmisa a wubebua bere a woasan akɔ ne nkyɛn no
Kyerɛw nsɛm bi a ɛbɛma woakae nea wobɛka no bere foforo


text:
ASETENAM NSƐM
Masi Me Bo sɛ Mɛyɛ Kristo Sraani
Ná asraafo retotow tuo ba baabi a mehyɛ no. Enti memaa duku fitaa so kɔɔ soro brɛoo. Asraafo a na wɔretoto tuo no teɛɛm sɛ mimpue mfi baabi a na makohintaw no. Meyɛɛ nkakrankakra bɛn wɔn. Merekɔ nyinaa, na minnim sɛ wobekum me anaa wɔbɛma matena nkwa mu. Ɛyɛɛ dɛn na mekɔɔ saa ɔhaw yi mu?
WƆWOO me afe 1926 wɔ akuraa ketewaa bi a wɔfrɛ no Karítsa ase wɔ Greece. M’awofo mma baawɔtwe no, me na na metɔ so nson. Ná m’awofo yɛ adwumaden ankasa.
Bɛyɛ afe ansa na wɔrewo me no, m’awofo hyiaa John Papparizos. Ná ɔyɛ Bible Suani a ɔyɛ nsi na ɔpɛ kasa paa. Saa bere no, na edin a wɔde frɛ Yehowa Adansefo ne Bible Asuafo. M’awofo ani gyee sɛnea na John kyerɛkyerɛ Kyerɛwnsɛm no mu ma ɛtɔ asom no ho. Enti wofii ase kɔɔ Bible Asuafo no nhyiam wɔ yɛn akuraa no ase. Ná me maame wɔ Yehowa Nyankopɔn mu gyidi paa. Ɛmfa ho sɛ na onnim akenkan ne akyerɛw no, bere biara a onyaa hokwan a ɛfata no, ɔkaa ne gyidi ho asɛm kyerɛɛ afoforo. Awerɛhosɛm ne sɛ, me papa de, ɔde n’adwene sii afoforo sintɔ ahorow so ma enti nkakrankakra ogyaee Kristofo nhyiam no kɔ.
Ná me ne me nuanom ani gye Bible ho paa. Nanso, bere a na yɛrenyin no, anigyede twetwee yɛn adwene. Afei, bere a na Wiase Ko II rekɔ so wɔ Europa wɔ afe 1939 no, asɛm bi sii wɔ yɛn akuraa no ase a epusuw yɛn paa. Ná Nicolas Psarras yɛ Ɔdansefo a wabɔ asu foforo. Ná ɔyɛ yɛn busuani a ɔne yɛn te borɔn baako so. Wɔka kyerɛɛ no sɛ ɔnkɔka Greece asraafo ho. Nicolas a na wadi mfe 20 no de akokoduru ka kyerɛɛ asraafo mpanyimfo no sɛ: “Merentumi nkɔ ɔko no efisɛ meyɛ Kristo sraani.” Wodii n’asɛm wɔ asraafo asɛnnibea, na wɔde no too afiase mfe du. Nea ɛkɔɔ so no maa yɛn ho dwiriw yɛn paa!
Nea ɛyɛ anigye ne sɛ, afe 1941 mfiase, bere a Britain asraafo ne asraafo foforo baa Greece bere tiaa bi no, woyii Nicolas fii afiase. Ɔsan baa Karítsa, na me nuabarima panyin a wɔfrɛ no Ilias de Bible mu nsɛmmisa bebree puapuaa no. Me nso meyɛɛ aso tiee no. Ɛno akyi no, Adansefo no ne me, Ilias, ne yɛn nuabea kumaa Efmorfia fii ase suaa Bible no, na na yɛkɔ wɔn asafo nhyiam no bi daa. Afe a edi hɔ no, yɛn baasa nyinaa hyiraa yɛn ho so maa Yehowa, na wɔbɔɔ yɛn asu. Akyiri yi, yɛn nuanom mmea baanan nso bɛyɛɛ Adansefo anokwafo.
Afe 1942 no, na mmerante ne mmabaa baakron a na yɛadi fi mfe 15 kosi 25 na yɛwɔ Karítsa Asafo no mu. Ná yɛn nyinaa nim sɛ sɔhwɛ ahorow a ano yɛ den da yɛn anim. Ɛno nti, nea ɛbɛyɛ na yɛahyɛ yɛn gyidi den no, bere biara a ɛbɛyɛ yiye no, na yehyiam sua Bible. Afei nso, na yɛto honhom mu nnwom, na na yɛbɔ mpae nso. Wei nti, yɛn gyidi bɛyɛɛ den paa.
ƆMANKO
Bere a na Wiase Ko II no reba awiei no, komunisfo a wɔwɔ Greece no sɔre tiaa Greece aban no. Wei de ɔmanko bi a ɛyɛ hu bae. Komunisfo a na wɔreko tia aban no kyinkyin nkuraase, na wɔhyɛɛ nkuraa no asefo sɛ wɔmmɛka wɔn ho. Bere a wɔbɔ wuraa yɛn akuraa no ase no, wɔkyeree Adansefo mmerante baasa; Antonio Tsoukaris, Ilias, ne me. Yɛsrɛɛ wɔn sɛ yɛyɛ Kristofo, enti yɛnkɔ ɔko. Nanso, wɔhyɛɛ yɛn ma yɛnantew kɔɔ Bepɔw Olympus ho. Yɛde nnɔnhwerew 12 na etwaa kwan fii yɛn akuraa no ase koduu hɔ.
Ɛno akyi bere tiaa bi no, komunisfo no panyin baako hyɛɛ yɛn sɛ yɛnkɔka asraafo atuatewfo no bi ho. Bere a yɛkyerɛkyerɛɛ mu sɛ nokware Kristofo ntumi mfa akode nkokunkum wɔn yɔnko nnipa no, ɔsraani panyin no bo fuwii, na ɔtwee yɛn de yɛn kɔɔ ɔsahene bi anim. Bere a yɛkaa asɛm koro no ara kyerɛɛ ɔsahene no, ɔkae sɛ, “Ɛnde momfa afurum na montwe wɔn a wɔapirapira no mfi akono nkɔ ayaresabea.”
Yebuae sɛ, “Na sɛ aban no asraafo kyere yɛn nso ɛ? So wɔn adwene renyɛ wɔn sɛ yɛka asraafo a wɔreko tia aban no ho anaa?” Afei ɔsahene no kae sɛ, “Sɛ saa a, ɛnde momfa paanoo nkɔma wɔn a wɔwɔ akono no.” Yɛsan kae sɛ, “Na sɛ ɔsraani panyin bi hu yɛne afurum no, na ɔka sɛ yɛmfa akode nkɔma wɔn a wɔwɔ akono no nso ɛ?” Ɔsahene no susuw asɛm no ho kɔɔ akyiri. Awiei koraa no, ɔkae sɛ: “Minim sɛ nguan de, mubetumi ahwɛ wɔn! Enti montena bepɔw no so na monhwɛ nguan no.”
Ne saa nti, bere a na ɔmanko no rekɔ so no, yɛn baasa nyinaa tee nka sɛ ɛrenhaw yɛn ahonim sɛ yɛbɛhwɛ nguan no, na yɛyɛɛ saa. Afe baako akyi no, wɔmaa Ilias a na ɔyɛ me maame babarima panyin no kɔɔ fie kɔhwɛɛ me maame a na wabɛyɛ okunafo no. Antonio nso yaree, enti wogyaa no. Nanso me de, wɔannyae me.
Saa bere no nyinaa, na Greece asraafo no rebɛn komunisfo asraafo no nkakrankakra. Atuatewfo kuw a na wɔakyere me no guan faa mmepɔw no mu de wɔn ani kyerɛɛ Albania a ɛbɛn hɔ no. Bere a yɛrebɛn Albania hye no so no, mpofirim ara na yehui sɛ Greece asraafo no atwa yɛn ho ahyia. Atuatewfo no bɔɔ hu, na woguanee. Afei mikohintaw dua bi a na abu da hɔ akyi. Wei ne asɛm a mekaa no mfiase sɛ asraafo bi bepuee me so no.
Bere a meka kyerɛɛ Greece asraafo no sɛ komunisfo no na wɔkyeree me no, wɔde me kɔɔ asraafo atenae bi a na ɛbɛn Véroia kɔhwehwɛɛ me nsɛm mu. Kurow a wɔfrɛ no Véroia no, ɛno ara ne tete kurow Beroia a ɛho asɛm wɔ Bible mu no. Bere a mewɔ hɔ no, wɔkae sɛ minkotu amoa a asraafo da mu di ako. Bere a mekae sɛ merenyɛ no, ɔsahene no hyɛe sɛ wɔmfa me nkɔto afiase wɔ supɔw bi a ɛso yɛ hu a wɔfrɛ hɔ Makrónisos (Makronisi) so.
SUPƆW BI A ƐSO YƐ HU
Makrónisos yɛ supɔw ketewaa bi a nsu nni hɔ. Owia bɔ hɔ kɛse, na hwee nso nni hɔ. Ɛyɛ supɔw a ɛda Attica mpoano. Efi Athens rekɔ Makrónisos bɛyɛ akwansin 30 (kilomita 50). Supɔw no tenten yɛ akwansin nwɔtwe (kilomita 13), na ne tɛtrɛtɛ nso yɛ akwansin bɛyɛ 1.5 (kilomita 2.5) pɛ wɔ baabi a ɛtrɛw paa no. Nanso efi afe 1947 kosi afe 1958 no, wɔde nneduafo bɛboro 100,000 na ekoguu hɔ. Ná nneduafo no bi yɛ komunisfo ne wɔn a aban no susuw sɛ wɔyɛ komunisfo. Ná ebi nso yɛ wɔn a kan no na wɔko tia aban no. Ná Yehowa Adansefo anokwafo dodow bi nso wɔ hɔ.
Bere a miduu hɔ afe 1949 mfiase no, na wɔakyekyɛ nneduafo no mu ayɛ wɔn akuwakuw dodow bi. Wɔde me kaa nneduafo mmarima bɛboro ahanu bi ho. Ná awɛmfo a wɔwɔ hɔ no mfa wɔn ani nni yɛn akyi pii. Wɔyɛɛ ntamadan a na yɛda mu no maa nnipa 10 de, nanso na yɛn a yɛda mu no dodow bɛyɛ 40, na na yɛda fam nso. Ná nsu a yɛnom no bɔn, na na aduan a yɛtaa di yɛ asedua ne ntoropo. Mfutuma ne mframa a ano yɛ den a na ɛbɔ fa yɛn so bere nyinaa no maa yɛn ho yeraw yɛn. Nanso, anyɛ hwee koraa no, na wɔmma yɛnsoa abo nni akɔneaba sɛnea na wɔyɛ nneduafo pii a wɔn asɛm yɛ mmɔbɔ no. Ná wɔma nneduafo a wɔte saa no soa abo di akɔneaba de teetee wɔn ma wobubu na wɔn adwene tu fra.
Da koro bi a na menam mpoano no, mihyiaa Adansefo dodow bi a wofi nneduafo kuw foforo mu. Yɛn ani gyei paa sɛ yehyiaa mu! Ɛno akyi no, yɛyɛɛ nhyehyɛe hyiaa mu bere biara a na ɛbɛyɛ yiye, na yɛhwɛɛ yiye paa sɛ wɔrenkyere yɛn. Yɛsan nso yɛɛ anifere dii nneduafo foforo adanse, na akyiri yi wɔn mu binom bɛyɛɛ Yehowa Adansefo. Nhyiam a na yɛyɛ, adanse a yedii, ne mpae a yefi koma mu bɔe no boaa yɛn maa yɛn gyidi kɔɔ so yɛɛ den.
WƆDE ME HYƐƐ FONONOO A EMU YƐ HYEW MU
Bere a wɔn a wɔkyeree me no de abosome du “tetee me” no, wɔkae sɛ bere aso sɛ mehyɛ asraafo atade. Esiane sɛ mampene nti, wɔtwee me kɔɔ ɔsahene a ɔda yɛn kuw no ano no anim. Mede krataa bi a na makyerɛw m’asɛm wɔ so maa no. Ná makyerɛw wɔ so sɛ: “Kristo nkutoo na mɛko ama no sɛ ne sraani.” Ɔsahene no hunahunaa me, na ɛno akyi no, ɔde me maa n’abadiakyiri a na ɔyɛ Greece Ortodɔks sɔfopanyin. Ná ɔhyɛ asɔfotade. Bere a mede akokoduru de Kyerɛwnsɛm no yii ne nsɛmmisa ano no, ne bo fuwii, na ɔteɛɛm sɛ: “Momfa no mfi ha. Biribiara nni hɔ a yebetumi ayɛ ama wasesa n’adwene!”
Ade kyee anɔpa no, asraafo no san kae sɛ menhyɛ asraafo atade. Esiane sɛ mampene nti, wɔbobɔɔ me akuturuku, na wɔde aporibaa nso boroo me. Afei wɔde me kɔɔ ayaresabea a ɛwɔ atenae hɔ kɔhwɛe sɛ me nnompe no bi abubu anaa. Ɛno akyi no, wɔsan twee me kɔɔ me ntamadan mu. Wɔyɛɛ me saa ara abosome mmienu.
Esiane sɛ mekɔɔ so araa kuraa me mudi mu nti, asraafo a na wonhu nea wɔnyɛ no faa ɔkwan foforo so. Wɔkyekyeree me nsa guu m’akyi, na wɔde hama yɛɛ mpire twaa me nan ase mmaa pirapiraa me. Bere a merefa ɛyaw a emu yɛ den yi mu no, mekaee asɛm a Yesu kae no. Ɔkae sɛ: “Anigye ne mo sɛ me nti nkurɔfo bɔ mo ahohora na wɔtaa mo . . . Momma mo ani nnye na munni ahurusi, efisɛ mo akatua sõ wɔ soro; saa ara na wɔtaa adiyifo a wodii mo anim no.” (Mat. 5:11, 12) Awiei koraa no, bere a wɔhwee me araa a na ayɛ sɛ nea wɔrennyae da no, ade tɔɔ me so.
M’ani so tetee me no, na meda afiase dan bi a emu yɛ nwini mu, na na paanoo, nsu, anaa kuntu biara nni hɔ. Ɛno mpo no, me bo tɔɔ me yam. Sɛnea Bible ahyɛ bɔ no, ‘Onyankopɔn asomdwoe bɔɔ me koma ne m’adwene nsusuwii ho ban.’ (Filip. 4:7) Ɛda a edi hɔ no, ɔsraani bi a ne yam ye maa me paanoo, nsu, ne atade nguguso. Ɛno akyi no, ɔsraani foforo nso de n’aduan maa me. Saa adɔe a wɔyɛɛ me yi ne nneɛma foforo pii a esisii m’akwan mu no ma metee nka sɛ Yehowa rehwɛ me.
Atumfoɔ no buu me sɛ meyɛ otuatewfo bi a nea wɔbɛyɛ biara ɔrensesa n’adwene. Enti wɔde me kɔɔ asraafo asɛnnibea wɔ Athens. Wobuu me fɔ de me kɔtoo afiase mfe mmiɛnsa wɔ Yíaros (Gyaros). Yíaros yɛ supɔw bi a ɛwɔ Makrónisos apuei fam. Efi Makrónisos rekɔ Yíaros yɛ akwansin 30 (kilomita 50).
“YEGYE MO DI”
Ná Yíaros afiase no yɛ abantenten kɛse bi a wɔde ntayaa kɔkɔɔ asi. Nneduafo bɛboro 5,000 na amanyɔsɛm nti na wɔde wɔn akogu hɔ. Ná Yehowa Adansefo a wɔwɔ afiase hɔ nso yɛ baason. Nea ɛmaa wɔde Adansefo baason no nyinaa koguu hɔ ne sɛ, wosii gyinae sɛ wɔremfa wɔn ho nhyehyɛ akodi mu efisɛ wɔyɛ Kristofo. Ɛwom sɛ na afiase ahwɛfo no mpene so koraa sɛ yebehyiam asua Bible de, nanso na yɛn nnipa baason no hyiam wɔ kokoam sua. Ná ebinom wia wɔn ho de Ɔwɛn-Aban no bi mpo brɛ yɛn daa. Sɛ wɔde brɛ yɛn a, na yɛde yɛn nsa kyerɛw bi sɛnea ɛbɛyɛ a yebetumi de ayɛ adesua no.
Da koro bi a na yɛahyiam kokoam resua ade no, awɛmfo no mu baako bepuee yɛn so, na ogyee yɛn nhoma ahorow no fii yɛn nsam. Wɔde yɛn kɔɔ ɔwɛmfo panyin a ɔhwɛ afiase hɔ no abadiakyiri anim. Ná yɛrehwɛ kwan paa sɛ wɔde mfe bi bɛka nea na wɔde ama yɛn dedaw no ho. Nanso, ɔpanyin no abadiakyiri no kae sɛ: “Yenim nnipa ko a moyɛ, na yebu gyinae a moasi no. Yenim mo, na yegye mo di. Monkɔ nkɔyɛ mo adwuma.” Yɛn mu bi wɔ hɔ a, ɔsesaa yɛn nnwuma maa yɛn nea ɛyɛ mmerɛw mpo. Yɛn ani sɔɔ nea Yehowa yɛ maa yɛn no paa, efisɛ yɛn mũdi mu a yekurae sɛ Kristofo wɔ afiase hɔ no mpo tumi de ayeyi brɛɛ Yehowa.
Yɛn gyidi mu a yekuraa pintinn no de mfaso foforo bae. Bere a nkontaabu ho ɔbenfo bi a na ɔno nso da afiase hɔ no de n’ani dii suban pa a yɛdaa no adi wɔ hɔ akyi no, ɛkaa ne koma ma obisaa yɛn gyidi ho asɛm. Afe 1951, bere a wɔreyi yɛn a na yɛyɛ Adansefo no afi afiase hɔ no, woyii ɔbenfo no nso. Akyiri yi, ɔbɔɔ asu bɛyɛɛ Ɔdansefo, na ɔde ne ho hyɛɛ bere nyinaa som adwuma no mu.
MEDA SO ARA YƐ ƆSRAANI
Me de, bere a woyii me no, mesan kɔɔ m’abusuafo nkyɛn wɔ Karítsa. Akyiri yi, me ne me kuromfo no bebree tu kɔɔ Melbourne, Australia. Ɛhɔ na mihyiaa Kristoni bea bi a ɔwɔ suban pa a wɔfrɛ no Janette. Yɛware woo mmabea baasa ne ɔbabarima baako, na yɛtetee wɔn ma wɔbɛyɛɛ Kristofo.
Ɛnnɛ, ɛwom sɛ madi boro mfe 90 de, nanso meda so ara som sɛ ɔpanyin wɔ Kristofo asafo no mu. Esiane sɛ wɔhwee me pirapiraa me bere bi nti, ɛtɔ da a na me nan ne me nipadua nyinaa tutu me, titiriw bere a makɔ asɛnka apɔn no. Nanso, masi me bo sɛ, mɛkɔ so ara asom sɛ ‘Kristo sraani.’—2 Tim. 2:3.


text:
Yareɛ Bɛn Ne Atiridii?
Wiase Nyinaa Akwahosan Ahyehyɛde no bɔɔ amanneɛ sɛ afe 2013 mu no, nnipa bɛboro ɔpepem 198 na wɔnyaa atiridii, na wɔn mu 584,000 na wɔwuiɛ. Wɔn mu dodow no ara yɛ mmofra a wɔnnii mfe nnum. Yareɛ yi atu atese wɔ aman ne nsase bɛyɛ 100 so wɔ wiase nyinaa. Yɛreka yi nnipa bɛboro ɔpepepem 3 deɛ, sɛ wɔgyaagyaa wɔn ho kakraa bi a, atiridii de wɔn bɛkɔ.
1 DƐN NE ATIRIDII?
Yaremmoawa bi na ɛde atiridii ba. Sɛ atiridii kye obi a, ebia ne ho bɛyɛ hye, awɔ bɛde no, ɔbɛte mfifiri, ne ti bɛpae no, ne honam nyinaa bɛyɛ no ya, ne bo bɛfono no na wafe mpo. Sɛ yareɛ yi bɔ obi a, bɛyɛ nnanu anaa nnansa biara, nneɛma a yɛabobɔ din yi bi bɛyi ne ti. Ne nyinaa gyina ntontom ko a ɛkaa no so ne bere tenten a ahyɛ ne ho.
2 ƐYƐ DƐN NA OBI NYA ATIRIDII?
Sɛ ntontom bedeɛ ka obi a, ɔpu atiridii mmoawa a wɔfrɛ no Plasmodia gu ne mogya mu.
Afei yaremmoawa yi nenam mogya no mu saa ara na akɔhyɛ ne berɛbo mu. Sɛ ɛnya kɔhyɛ hɔ a, na apae bebree.
Afei nkwammoaa a ɛwɔ berɛbo mu no hon, na sɛ ɛpae a, na yaremmoawa no akɔto ahyɛ mogya mmoawa kɔkɔɔ no so. Ɛhɔ nso, yaremmoawa no kɔ so dɔre.
Bere biara a mogya mmoawa kɔkɔɔ baako bɛhono apae no, ɛka mogya mmoawa foforo.
Mogya mmoawa kɔkɔɔ no bɛkɔ so ahono na apae, na bere biara a ɛbɛba saa no, onii no ho bɛyɛ hye anaa awɔ bɛde no anaa ɔbɛhu sɛnkyerɛnne foforo a ɛkyerɛ sɛ wanya atiridii.
3 WOBƐYƐ DƐN ABƆ WO HO BAN?
Wote baabi a ntontom wɔ? Ɛnneɛ . . .
Da ntontonnan mu, na hwɛ sɛ
woahyɛ no aduro.
ntokuru biara nni mu.
woapiapia ahyɛ mpa no ho yie.
-
Fa aduro petepete wo fie hɔ.
Sɛ ɛbɛyɛ yie a, hwɛ sɛ wode net ahyɛ apon ne mpomma nyinaa ano. Ɛyɛ a sɔ fan anaa air-conditioner. Ɛba saa a, ntontom rennya baabi nsi.
Nhyɛ ntade tuntum; hwɛ ma w’atade nkata wo ho nyinaa.
Ntaa ntena baabi a mfuyɛ wɔ anaa nsuo taataa, efisɛ ntontom taa pae wɔ mmeae a ɛte saa.
Wohu sɛ woanya atiridii a, ntenatena ho; pɛ ano aduro ntɛm.
Woretu kwan akɔ baabi a ntontom wɔ a . . .
Kenkan ɔman no ho nsɛm ansa na woakɔ, efisɛ mmoawa a ɛde atiridii ba no gu ahorow, na ebiara ne aduro a ɛtumi no. Bio nso, wo ne wo dɔkota nni nkitaho na woahu nea wobɛyɛ.
Wokɔdu nso a, bɔ mmɔden fa akwankyerɛ a ɛwɔ soro hɔ no yɛ adwuma.
Sɛ wonya atiridii a, ntenatena ho koraa; pɛ ano aduro ntɛm. Kae sɛ ntontom ka wo a, ɛbɛdi bɛyɛ nnawɔtwe kɔsi bosome ansa na woahu sɛ woanya atiridii.


text:
“Mo Gyeɛ Rebɛn”!
“Monsɔre nnyina na momma mo tiri so, ɛfiri sɛ mo gyeɛ rebɛn.”—LUKA 21:28.
NNWOM: 133, 43
1. Nsɛm bɛn na ɛsisii afe 66? (Hwɛ mfoni a ɛwɔ adesua yi mfiase no.)
FA NO sɛ na woyɛ Kristoni a wote Yerusalem afe 66. Ná nsɛm pii asisi. Roma aban panyin bi a wɔfrɛ no Florus kɔwiaa sika talente 17 fii asɔrefie sika akorae hɔ. Ɛhyɛɛ Yudafo no abufuo paa. Enti wɔkunkum Roma asraafo pii, na wɔde too dwa sɛ wɔade wɔn ho afi Roma aban no ase. Romafo no nso antwentwɛn wɔn nan ase koraa wɔ asɛm no ho. Abosome mmiɛnsa pɛ ntam no, asraafo 30,000 a Cestius Gallus di wɔn anim bɛtwaa Yerusalem ho hyiae. Yudafo atuatewfo no pɛɛ baabi de wɔn ho kɔsiei wɔ asɔrefie hɔ, nanso Roma asraafo no kɔgyinaa asɔrefie no fasu akyi bɔɔ mmɔden sɛ wɔbɛbu akɔ mu. Wei maa ehu kaa obiara wɔ kuro no mu. Sɛ wowɔ hɔ saa bere no a, sɛn na anka wobɛte nka?
2. Bere a Kristofo no huu sɛ Roma asraafo abɛtwa wɔn kuro no ho ahyia no, dɛn na na ɛhia sɛ wɔyɛ? Ɛyɛɛ dɛn na wɔtumi yɛɛ saa?
2 Ná Yesu adi kan abɔ n’asuafo no kɔkɔ sɛ saa asɛm no bɛsi, enti ɔka kyerɛɛ wɔn sɛ: “Sɛ mohunu sɛ asraafoɔdɔm atwa Yerusalem ho ahyia a, ɛnneɛ monhunu sɛ n’amamfoyɛ abɛn. Afei momma wɔn a wɔwɔ Yudea mfiri aseɛ nnwane nkɔ mmepɔ so, na momma wɔn a wɔwɔ kuro no mu no mfiri mu nkɔ, na mommma wɔn a wɔwɔ nkuraaseɛ no mmma mu.” (Luka 21:20, 21) Ná ɛbɛyɛ dɛn na watumi adi Yesu asɛm no so adwane afi Yerusalem bere a asraafo atwa kuro no ho ahyia no? Anwonwasɛm bi sii. Roma asraafo no fii Yerusalem kɔe prɛko pɛ! Sɛnea Yesu kae no, asraafodɔm no ‘twaa so’ kɔe a wɔanto anhyɛ kuro no so. (Mateo 24:22) Bere a asraafo no kɔe no, afei deɛ na Kristofo anokwafo no bɛnya kwan atie Yesu asɛm no na wɔadwane akɔ mmepɔ so. * (Hwɛ ase hɔ asɛm no.) Akyiri yi, Roma asraafodɔm foforo san baa Yerusalem so afe 70. Saa bere yi deɛ wɔsɛee kuro no pasaa. Nanso obiara a ɔtiee Yesu ahyɛde no nyaa ne ti didii mu.
3. Asɛm bɛn na ɛtoo tete Kristofo no a ebi bɛto Kristofo nnansa yi ara? Dɛn na yɛbɛsusu ho wɔ adesua yi mu?
3 Kɔkɔbɔ ne akwankyerɛ a Yesu de mae no fa yɛn bere yi nso ho. Ɛrenkyɛ, yɛn nso yɛbɛhyia biribi a ɛte saa. Yesu de nsɛm a ɛsisii tete Kristofo bere so no kyerɛɛ nea ɛbɛsi bere a “ahohiahia kɛseɛ” no afi ase mpofirim no. (Mateo 24:3, 21, 29) Sɛnea tete Kristofo no nyaa wɔn ti didii mu wɔ Yerusalem sɛe no mu no, saa ara na “nnipakuo kɛseɛ” no bɛnya wɔn ti adidi mu wɔ ɔsɛe a ɛbɛba wiase nyinaa so no mu. (Kenkan Adiyisɛm 7:9, 13, 14.) Ɛho hia sɛ yɛte nea Bible ka fa nsɛm a ɛbɛsisi daakye yi ho no ase. Adɛn ntia? Efisɛ yɛn nkwa gyina so. Enti momma yɛnsusu sɛnea saa nsɛm yi bɛka yɛn no ho.
AHOHIAHIA KƐSE NO MFIASE
4. Sɛn na ahohiahia kɛse no bɛfi ase?
4 Sɛn na ahohiahia kɛse no bɛfi ase? Atoro som sɛe na wɔde bɛfi ase. Bible frɛ atoro som ‘Babilon Kɛseɛ, nnwamanfoɔ nã.’ (Adiyisɛm 17:5-7) Adɛn nti na wɔfrɛ atoro som odwamanfoɔ? Nea enti a wɔfrɛ no saa ne sɛ n’asɔfo nni Onyankopɔn nokware. Sɛ́ anka wɔde nokwaredi bɛboa Yesu ne n’Ahenni no, wɔboa nnipa aban na wɔbu wɔn ani gu Bible nkyerɛkyerɛ so sɛnea ɛbɛyɛ a wɔbɛnya tumi wɔ aban ahorow mu. Wɔn som ho nte; wɔnte sɛ Kristofo a wɔasra wɔn no. (2 Korintofoɔ 11:2; Yakobo 1:27; Adiyisɛm 14:4) Nanso hwan na ɔbɛsɛe Babilon Kɛse no? Yehowa nam “akekaboa kɔkɔɔ” no “mmɛn du” no so ‘bɛma ne nsusuiɛ aba mu.’ “Akekaboa kɔkɔɔ” no gyina hɔ ma Amanaman Nkabom Kuo no, ɛnna “mmɛn du” no gyina hɔ ma amammui tumidi nyinaa a ɛboa no no.—Kenkan Adiyisɛm 17:3, 16-18.
5, 6. Adɛn nti na yɛka sɛ Babilon Kɛse no a wɔbɛsɛe no no nkyerɛ sɛ atoro som mufo nyinaa bɛwuwu?
5 Sɛ wɔsɛe Babilon Kɛse no a, atoro som mufo nyinaa bɛwuwu anaa? Dabi. Yehowa de ne honhom kaa odiyifo Sakaria ma ɔkyerɛw nea ɛbɛsi no ho asɛm too hɔ. Saa bere no, obi a na anka ɔwɔ atoro som mu bɛka sɛ: “‘Menyɛ odiyifoɔ. Meyɛ obi a ɔdɔ, na ɔdasani atɔ me firi me mmɔfraase.’ Na obi bɛbisa no sɛ, ‘Wo nsa ho akuro yi nso ɛ?’ Na ɔbɛbua sɛ, ‘M’adɔfo fie na wɔpiraa me saa.’” (Sakaria 13:4-6) Enti nyamesom akannifo mpo bɛyɛ wɔn ho sɛ wɔnyɛ nyamesomfo, na wɔbɛka sɛ wɔne atoro som nni hwee yɛ.
6 Dɛn na ɛbɛto Onyankopɔn nkurɔfo saa bere no? Yesu kaa sɛ: “Nokorɛm no, sɛ wɔantwa nna no so a, ɔhonam biara nni hɔ a wɔbɛgye no nkwa; nanso wɔn a wɔayi wɔn no nti wɔbɛtwa nna no so.” (Mateo 24:22) Tete Kristofo bere so no, ‘wɔtwaa’ ahohiahia a ɛbaa Yerusalem no so. Wei maa “wɔn a wɔayi wɔn no,” kyerɛ sɛ, Kristofo a wɔasra wɔn no nyaa kwan dwanee. Saa ara nso na esiane “wɔn a wɔayi wɔn no” nti, ‘wɔbɛtwa’ ahohiahia kɛse no fã a ɛdi kan no so. Onyankopɔn remma amammui tumidi, anaa “mmɛn du” no nsɛe ne nkurɔfo. Mmom atoro som sɛe akyi no, nneɛma mu bɛdwo kakra.
SƆHWƐ NE ATEMMU BERE
7, 8. Atoro som sɛe akyi no, hokwan bɛn na yɛbɛnya, na dɛn na ɛbɛma Onyankopɔn nkurɔfo ayɛ soronko wɔ nnipa a wɔaka nyinaa ho saa bere no?
7 Sɛ wɔsɛe atoro som a, dɛn na ɛbɛsi? Saa bere no na yɛbɛkyerɛ nea ɛwɔ yɛn komam ankasa. Nnipa dodow no ara bɛhwehwɛ mmoa ne ahobammɔ afi nnipa ahyehyɛde ahorow, anaa “mmepɔ mu abotan” hɔ. (Adiyisɛm 6:15-17) Nanso Yehowa nkurɔfo bɛhwehwɛ ahobammɔ afi ne hɔ. Bere a ‘wɔtwaa’ ahohiahia no so wɔ tete Kristofo bere so no, ɛnyɛ saa bere no na na ɛsɛ sɛ Yudafo nyinaa bɛyɛ Kristofo prɛko pɛ. Mmom na bere adu sɛ wɔn a wɔyɛ Kristofo dedaw no dwane fi Yerusalem sɛnea na Yesu aka no. Saa ara na daakye, sɛ wɔto hyɛ Babilon Kɛse no so na afei ‘wɔtwa so’ a, yɛrenhwɛ kwan sɛ nnipa pii bɛba abɛyɛ nokware Kristofo prɛko pɛ. Mmom, nokware Kristofo nyinaa bɛnya hokwan akyerɛ sɛ wɔdɔ Yehowa na wɔaboa wɔn a wɔasra wɔn no.—Mateo 25:34-40.
Yɛbɛnya hokwan akyerɛ sɛ yɛdɔ Yehowa na yɛaboa wɔn a wɔasra wɔn no
8 Yɛnnim nea ɛbɛsi pɔtee wɔ saa sɔhwɛ bere no mu. Nanso yɛnim sɛ nneɛma mu bɛyɛ den, na ɛbɛhia sɛ yɛgyae nneɛma bi akyi di. Tete Kristofo bere so no, wɔgyaa wɔn afie, na wɔfaa ahokyere pii mu ansa na wɔrenya wɔn ti adidi mu. (Marko 13:15-18) Ɛsɛ sɛ yɛbisa yɛn ho sɛ: ‘Mayɛ krado sɛ mɛgya m’ahonyade hɔ? Mayɛ krado sɛ mɛyɛ nea ɛhia biara na ama makɔ so adi Yehowa nokware?’ Wo deɛ susu ho hwɛ! Saa bere no, ɛmfa ho nea ɛbɛsi biara no, yɛn nko ara na yɛbɛsom yɛn Nyankopɔn sɛnea odiyifo Daniel yɛe no.—Daniel 6:10, 11.
Ná “awieeɛ no” aba!
9, 10. (a) Asɛm bɛn na Onyankopɔn nkurɔfo bɛka wɔ ahohiahia kɛse no mu? (b) Dɛn na Onyankopɔn nkurɔfo atamfo bɛyɛ?
9 Ahohiahia kɛse no nyɛ bere a yɛbɛka “ahennie ho asɛmpa” no. Ɛbɛdu saa bere no, na “ahennie ho asɛmpa” a yɛka no bere atwam. Ná “awieeɛ no” aba! (Mateo 24:14) Onyankopɔn nkurɔfo de akokoduru bɛka atemmusɛm akyerɛ nnipa nyinaa. Ebia asɛm a yɛbɛka ne sɛ wɔrebɛsɛe Satan wiase bɔne no korakora. Bible de asɛm a yɛbɛka yi toto asukɔtweaa ho. Ɛka sɛ: “Asukɔtweaa akɛseɛ a emu biara mu duro bɛyɛ sɛ dwetikɛseɛ baako firi soro bɛhwehwee nnipa no so, na ɛsiane ɔhaw a asukɔtweaa no de baeɛ nti, nnipa no kaa Onyankopɔn ho abususɛm, ɛfiri sɛ na ɔhaw no sõ paa.—Adiyisɛm 16:21.
10 Yɛn atamfo bɛte saa atemmusɛm yi. Yehowa de honhom kaa odiyifo Hesekiel ma ɔkaa sɛnea aman bi a Bible frɛ wɔn Gog a ofi Magog, bɛka wɔn ho abom ayɛ wɔn ade ho asɛm. Ɔkaa sɛ: “Deɛ Awurade Tumfoɔ Yehowa aka nie, ‘Saa da no, biribi bɛba w’akomam na woadwene adwemmɔne. Na wobɛka sɛ: “Mɛkɔ asase a ɛho da hɔ no so. Mɛba wɔn a biribiara nha wɔn a wɔte hɔ dwoodwoo no so. Yeinom nyinaa tete hɔ a wɔnni fasuo, na adaban ne apono mpo wɔnni bi.” Na w’adwene ne sɛ wobɛnya asadeɛ ne afomdeɛ pii, na woadane wo nsa aba amamfõ a afei nnipa tete soɔ no so, ne nnipa a wɔaboa wɔn ano afiri amanaman mu a wɔanya ahodeɛ ne agyapadeɛ pii no so, nnipa a wɔte asase mfimfini no.’” (Hesekiel 38:10-12) Onyankopɔn nkurɔfo bɛyɛ soronko wɔ nnipa a wɔaka nyinaa ho; ɛbɛyɛ te sɛ nea “wɔte asase mfimfini.” Ɛba saa a, amanaman no rentumi nhyɛ wɔn ho so bio. Wɔn ani bɛbere na wato ahyɛ Yehowa nkurɔfo a wɔasra wɔn no ne wɔn a wɔboa wɔn no so.
11. (a) Dɛn na ɛsɛ sɛ yɛkae wɔ sɛnea nsɛm bɛsisi wɔ ahohiahia kɛse no mu ho? (b) Sɛ nkurɔfo hu nsɛnkyerɛnne no a, dɛn na wɔbɛyɛ?
11 Ɛno akyi, dɛn na ɛbɛsi? Bible nka sɛnea nsɛm no bɛsisi nnidiso nnidiso nkyerɛ yɛn, nanso ɛbɛyɛ sɛ nsɛm bi bɛsisi bere koro mu. Yesu kaa wɔ ne nkɔmhyɛ a ɛfa bere a ɛwɔ hɔ yi awiei ho mu sɛ: “Nsɛnkyerɛnne bɛba awia ne bosome ne nsoromma so, na amanaman ho ayera wɔn asase so a wɔrenhunu deɛ wɔnyɛ ɛsiane ɛpo a ɛrehuro na ɛrebu fa soɔ nti, na ehu ne nneɛma a ɛreba asase soɔ no bɛma nnipa atotɔ piti; ɛfiri sɛ wɔbɛwoso ɔsoro ahoɔden. Na afei wɔbɛhunu sɛ onipa Ba no nam mununkum mu de tumi ne animuonyam kɛseɛ reba.” (Luka 21:25-27; kenkan Marko 13:24-26.) Sɛ nkɔmhyɛ yi bam a, nnipa bɛhu nsɛnkyerɛnne a ɛyɛ hu wɔ wim anaa? Ɛsɛ sɛ yɛtwɛn na yɛhwɛ nea ɛbɛsi. Nanso yɛnim sɛ, sɛ Onyankopɔn atamfo hu nsɛnkyerɛnne yi a, ehu bɛka wɔn papaapa.
12, 13. (a) Sɛ Yesu “de tumi ne animuonyam kɛseɛ” ba a, dɛn na ɛbɛsi? (b) Dɛn na Onyankopɔn nkurɔfo bɛyɛ saa bere no?
12 Sɛ Yesu “de tumi ne animuonyam kɛseɛ” ba a, dɛn na ɛbɛsi? Ɔbɛma anokwafo no akatua pa na watwe wɔn a wɔanni nokware no aso. (Mateo 24:46, 47, 50, 51; 25:19, 28-30) Yesu maa mfatoho bi de kyerɛkyerɛɛ asɛm yi mu yie. Ɔkaa sɛ: “Sɛ onipa Ba no ba n’animuonyam mu a abɔfoɔ nyinaa ka ne ho a, ɔbɛtena n’animuonyam ahennwa so. Na wɔbɛboaboa amanaman nyinaa ano n’anim, na ɔbɛpaepae nnipa no mu mmaako mmaako, sɛdeɛ odwanhwɛfoɔ paepae nnwan ne mmirekyie mu no. Na ɔde nnwan no bɛgyina ne nsa nifa so, na ɔde mmirekyie no agyina ne benkum so.” (Mateo 25:31-33) Dɛn na wɔbɛyɛ nnwan ne mmirekyie no? Wɔbɛbu wɔn atɛn. Mmirekyie, anaa wɔn a wɔanni nokware no, “bɛfiri hɔ akɔ daa ɔsɛeɛ mu.” Nanso nnwan, anaa anokwafo no, bɛnya daa nkwa.—Mateo 25:46.
13 Sɛ mmirekyie no hu sɛ wɔbɛsɛe wɔn a, wɔbɛyɛ wɔn ade sɛn? Wɔbɛbɔ ‘abubuo.’ (Mateo 24:30) Dɛn na wɔn a wɔasra wɔn no ne wɔn a wɔboaa wɔn no nso bɛyɛ? Wɔbɛyɛ nea Yesu kae yi: “Sɛ nneɛma yi firi aseɛ sɛ ɛresisi a, monsɔre nnyina na momma mo tiri so, ɛfiri sɛ mo gyeɛ rebɛn.”—Luka 21:28.
WƆBƐHYERƐN PAA WƆ AHENNI NO MU
14, 15. Sɛ Gog a ofi Magog to hyɛ Onyankopɔn nkurɔfo so a, anoboaboa adwuma bɛn na ɛbɛkɔ so, na wɔbɛyɛ no sɛn?
14 Sɛ Gog a ofi Magog to hyɛ Onyankopɔn nkurɔfo so a, dɛn na ɛbɛsi? Bible ka sɛ onipa Ba no bɛsoma “abɔfoɔ ama wɔabɛboaboa wɔn a wayi wɔn no ano afiri mframa nnan no mu, firi asase ano akɔsi ɔsoro nohoa.” (Marko 13:27; Mateo 24:31) Saa anoboaboa adwuma yi nkyerɛ bere a wɔdii kan paw Kristofo a wɔasra wɔn no. Saa ara nso na ɛnkyerɛ Kristofo a wɔasra wɔn a wɔda so ara wɔ asase so no nsɔano a ɛtwa to. (Mateo 13:37, 38) Wɔbɛnya nsɔano a ɛtwa to no bere a aka kakraa bi ma ahohiahia kɛse no afi ase no. (Adiyisɛm 7:1-4) Ɛnneɛ, anoboaboa adwuma bɛn na yɛreka ho asɛm yi? Ɛyɛ bere a Kristofo a wɔasra wɔn a wɔda so ara wɔ asase so no bɛnya wɔn akatua na wɔakɔ soro no. (1 Tesalonikafoɔ 4:15-17; Adiyisɛm 14:1) Saa asɛm yi bɛsi bere a Gog a ofi Magog ato ahyɛ Onyankopɔn nkurɔfo so no mu hɔ baabi. (Hesekiel 38:11) Afei, sɛnea Yesu kae no, “ateneneefoɔ bɛhyerɛn paa sɛ awia wɔ wɔn Agya ahennie mu.”—Mateo 13:43. * (Hwɛ ase hɔ asɛm no.)
15 Wei kyerɛ sɛ “wɔbɛhwim” Kristofo a wɔasra wɔn no akɔ soro anaa? Kristoman mufo pii gye di sɛ Kristofo de honam nipadua na ɛbɛkɔ soro. Bio nso, wɔsusu sɛ wɔde wɔn ani kann bɛhu sɛ Yesu resan aba asase so abɛdi tumi. Nanso Bible ma yɛhu pefee sɛ, sɛ Yesu san ba a, yɛremfa yɛn ani nhu no. Ɛka sɛ: “Onipa Ba no ho sɛnkyerɛnne bɛda adi ɔsoro,” na Yesu “nam ɔsoro mununkum mu” bɛba. (Mateo 24:30) Bible san ka sɛ: “Honam ne mogya ntumi nnya Onyankopɔn ahennie.” Enti ɛbɛhia sɛ wɔdi kan ‘sesã’ wɔn a wɔbɛfa wɔn akɔ soro no “ntɛm so, anibuo mu, totorobɛnto a ɛdi akyire no mu.” * (Hwɛ ase hɔ asɛm no.) (Kenkan 1 Korintofoɔ 15:50-53.) Yɛremfa asɛmfua “ohwim” nkyerɛkyerɛ saa adeyɛ yi mu efisɛ ɛyɛ atosɛm a Kristoman kyerɛkyerɛ. Nanso, wɔbɛboaboa Kristofo a wɔasra wɔn a wɔda so ara wɔ asase so no ano amonom hɔ ara.
16, 17. Dɛn na ɛbɛsi ansa na Adwammaa no ayeforohyia no aba so?
16 Sɛ Kristofo a wɔasra wɔn a wɔn dodow yɛ 144,000 no nyinaa nya kɔdu soro a, wɔbɛfi ase ayɛ ahoboa a ɛtwa to ama Adwammaa no ayeforohyia. (Adiyisɛm 19:9) Nanso biribi foforo bɛsi ansa na anigyesɛm yi aba. Kae sɛ bere a Kristofo a wɔasra wɔn no mufo a wɔaka no da so ara wɔ asase so no ɛnna Gog a ofi Magog bɛto ahyɛ Onyankopɔn nkurɔfo so. (Hesekiel 38:16) Dɛn na Onyankopɔn nkurɔfo bɛyɛ? Wɔbɛtie akwankyerɛ a ɛdi so yi: “Ɛnyɛ mo na mobɛko. Monkɔgyinagyina hɔ, monyɛ komm na monhwɛ sɛdeɛ Yehowa bɛgye mo nkwa. . . . monnsuro, na mommmɔ hu.” (2 Berɛsosɛm 20:17) Sɛ Gog to hyɛ Onyankopɔn nkurɔfo so a, emu hɔ baabi no, wɔbɛfa Kristofo a wɔasra wɔn no mufo a wɔaka wɔ asase so no nyinaa akɔ soro. Afei Adiyisɛm 17:14 ma yɛhu nea ɛbɛsi wɔ soro bere a Gog ato ahyɛ Onyankopɔn nkurɔfo so no. Onyankopɔn nkurɔfo atamfo “ne Adwammaa no bɛko, nanso ɛsiane sɛ Adwammaa no yɛ awuranom mu Awurade ne ahemfo mu Hene nti, ɔbɛdi wɔn so nkonim. Afei, wɔn a wɔka ne ho a wɔafrɛ wɔn na wɔayi wɔn na wɔdi no nokorɛ no nso bɛdi nkonim.” Enti Yesu ne ahemfo 144,000 a wɔasra wɔn a wɔwɔ soro no bɛgye Onyankopɔn nkurɔfo a wɔwɔ asase so ha no.
17 Wei na ɛde Harmagedon ko no bɛba, na ɛbɛhyɛ Yehowa din kronkron no anuonyam. (Adiyisɛm 16:16) Wɔbɛsɛe wɔn a wɔbɛbu wɔn atɛn sɛ mmirekyie, anaa wɔn a wɔanni nokware no nyinaa. Abɔnefosɛm bɛfi asase so koraa, na “nipakuo kɛseɛ” no bɛnya wɔn ti adidi mu wɔ Harmagedon. Afei, anigyesɛm a ɛde Adiyisɛm nwoma no ba awiei no bɛba mu; ɛno ne Adwammaa no ayeforohyia! (Adiyisɛm 21:1-4) * (Hwɛ ase hɔ asɛm no.) Wɔn a wɔbɛnya nkwa atena asase so nyinaa bɛnya Onyankopɔn anim dom, na Yehowa bɛyi ne yam adɔ wɔn paa. Yɛde anigye kɛse hwɛ saa bere no kwan. Hwɛ sɛnea ayeforohyia apontow no bɛyɛ anigye afa!—Kenkan 2 Petro 3:13.
18. Esiane sɛ anigyesɛm yi bɛba nnansa yi ara nti, dɛn na ɛsɛ sɛ yɛsi yɛn bo sɛ yɛbɛyɛ?
18 Esiane sɛ anigyesɛm yi bɛba nnansa yi ara nti, dɛn na ɛsɛ sɛ yɛn mu biara yɛ seesei? Yehowa de honhom kaa ɔsomafo Petro ma ɔkyerɛwee sɛ: “Ɛsiane sɛ yeinom nyinaa bɛnane nti, monhunu nnipa ko a ɛsɛ sɛ moyɛ wɔ abrabɔ kronkron ne onyamesom pa mu berɛ a motwɛn na moma Yehowa da no ba yɛ ntɛm mo adwenem no . . . Enti, adɔfo, ɛsiane sɛ moretwɛn yeinom nti, monyɛ deɛ mobɛtumi biara mma no mmɛhu mo sɛ nnipa a wɔn ho nni nkekaeɛ ne dɛm biara wɔ asomdwoeɛ mu.” (2 Petro 3:11, 12, 14) Enti, momma yɛnsi yɛn bo sɛ yɛbɛkɔ so ama yɛn som ho ate a yɛremfa atoro som nkyerɛkyerɛ biara mfrafra mu. Afei nso, momma yɛmmoa Asomdwoe Hene, Yesu Kristo.
^ nky. 2 Hwɛ April 15, 2012, Ɔwɛn-Aban no kratafa 25-26.
^ nky. 15 Wɔremfa Kristofo a wɔasra wɔn a wɔwɔ hɔ saa bere no honam nipadua nkɔ soro. (1 Korintofoɔ 15:48, 49) Sɛnea wɔyii Yesu nipadua fii hɔ no, saa ara na ɛbɛyɛ sɛ wɔbɛyɛ Kristofo a wɔasra wɔn no nipadua.


text:
SUASUA WƆN GYIDI
Wamma Nneɛma Bɔne a Ɛkɔɔ so Ammu N’abam
ELIA kɔfaa Yordan Subon no ho. Ofi Bepɔw Horeb so de n’ani kyerɛɛ atifi fam twaa kwantenten kɔɔ ne kurom; akwantu no kyɛe. Okodui no, ohui sɛ afei de, nneɛma resesã wɔ Israel. Ɔpɛ a na asi kurom hɔ akyɛ no nti, na nneɛma ayɛ basaa, nanso afei de na ano abrɛ ase, efisɛ na nsu afi ase retɔ ama akuafo nso redɔ wɔn nsase. Bere a odiyifo no hui sɛ asase no reyɛ yiye no, ɛbɛyɛ sɛ ne koma tɔɔ ne yam. Nanso nea na ehia no paa ne ne nkurɔfo, efisɛ na wɔne Onyankopɔn ntam asɛe koraa. Ná wɔda so ara som Baal, enti adwuma de, na Elia wɔ bi yɛ. *
Elia hui sɛ nkurɔfo reyɛ afusase kɛse bi so adwuma wɔ Abel-Mehola mpɔtam hɔ baabi. Ná nkurɔfo no de anantwi aduonu anan a wɔsa so abien abien refuntum asase no. Ɔbarima a ɔne anantwi a etwa to no nam no, ɔno na na Elia rehwehwɛ no. Ɔno ne Elisa, na na Yehowa ayi no sɛ ɔno na obesi Elia ananmu. Bere bi, na Elia susuw sɛ ɔno nko ara ne obi a ɔsom Nyankopɔn, enti na ne ho pere no sɛ obehu saa barima no.
Adwuma ne hokwan a na Elia wɔ a ɔde bi rebɛma Elisa ama daakye wabesi n’anan no, wohwɛ a, na ɛbɛhaw Elia anaa? Yennim. Yɛrentumi nka nso sɛ biribi saa amma ne tirim da. Adeɛ yi, na ɔyɛ “onipa a ɔwɔ nkate te sɛ yɛn ara.” (Yakobo 5:17) Ne nyinaa mu no, Bible bɔ amanneɛ sɛ: “Elia kɔɔ ne nkyɛn de n’atade koguu ne so.” (1 Ahene 19:19) Elia atade no, ɛbɛyɛ sɛ oguan anaa abirekyi nhoma na na wɔde ayɛ no batakari, na ɔhyɛ a, ɛma obiara hu sɛ ɔyɛ obi a Yehowa ayi no. Enti Elisa mmati so a ɔde gui no kyerɛ biribi paa. Yehowa akwankyerɛ a ɔde maa Elia sɛ onyi obi a obesi n’anan no, ofii ahobrɛase mu tiei, na oyii Elisa sɛ ne nanmusini. Elia de ne ho too ne Nyankopɔn so na otiee no.
Aberante Elisa nso, na onni haw koraa; ná wayɛ krado sɛ ɔbɛboa odiyifo akwakoraa no. Nanso ɛnyɛ saa bere no na Elisa dii Elia ade. Mmom no, Elisa brɛɛ ne ho ase dii odiyifo akwakoraa Elia akyi boaa no bɛyɛ mfe asia. Akyiri yi, wɔkaa Elisa ho asɛm sɛ nea “na ɔde nsu gu Elia nsa so.” (2 Ahene 3:11) Ɔboafo pa a Elia nyae yi nti, hwɛ sɛnea ɛbɛyɛ sɛ n’ani gyei! Ɛbɛyɛ sɛ mmarima baanu yi bɛyɛɛ nnamfo paa, na wɔhyehyɛɛ wɔn ho nkuran, na ɛboaa wɔn paa ma enti nneɛma bɔne a na ɛrekɔ so no ammu wɔn aba mu, ɛnkanka Ɔhene Ahab amumɔyɛ a na ɛregye nsam koraa no.
Obi de asɛm a ntease nnim adi wo da? Wiase a aporɔw yi mu de, yɛn mu dodow no ara afa tebea a ɛte saa mu da. Nanso sɛ wunya adamfo bi a ɔdɔ Onyankopɔn a, obetumi aboa wo ama woagyina mu. Sɛ obi de asɛm a ntease nnim redi wo a, Elia gyidi no betumi aboa wo.
‘SƆRE KOHYIA AHAB’
Elia ne Elisa yɛɛ adwumasono de boaa nkurɔfo no maa wɔne Onyankopɔn ntam yɛɛ papa. Ɛbɛyɛ sɛ wɔboaa adiyifo afoforo ma wohuu wɔn adwuma no ani so yiye, na ebi mpo a wɔkyekyɛɛ wɔn mu te sɛ sukuu. Nanso, akyiri yi Yehowa maa Elia adwuma foforo; ɔka kyerɛɛ no sɛ: “Sɔre kohyia Israel hene Ahab.” (1 Ahene 21:18) Dɛn na na Ahab ayɛ?
Ná Ahab yɛ ɔwaefo dedaw, na ne so ɔhene bɔne de, na ebi mmaa Israel da. Ɔwaree Yesebel, na ɔmaa Baalsom kɔɔ so ɔman no mu, na na ɔhene no ankasa nso di mu bi. (1 Ahene 16:31-33) Ná wɔyɛ amanne pii wɔ Baalsom mu; ebi ne sɛ na mmea ne mmarima yɛ nna mu adapaade, na sɛ nnɔbae ba nso a, ɛwɔ ho amanne, na na wotumi mpo de mmofra bɔ afɔre. Afei nso na Yehowa aka akyerɛ Ahab sɛ ɔnkokum Siria hene Ben-Hadad, nanso Ahab buu n’ani guu so. Gyama na ɛyɛ Ahab sɛ obenya sika afi Ben-Hadad hɔ nti na wankum no no. (1 Ahene ti 20) Ahab ne Yesebel adifudepɛ, adedodowpɛ ne awudisɛm no, afei de na aboro so.
Ná Ahab wɔ ahemfie biako wɔ Samaria, na na ɛso yiye! Efi Samaria rekɔ Yesreel yɛ kilomita 37, na ɛhɔ nso, na Ahab wɔ ahemfie wɔ hɔ. Saa ahemfie no nkyɛn pɛɛ na na bobeturo bi nso da. Ná bobeturo no yɛ ɔbarima bi a wɔfrɛ no Nabot dea, nanso na Ahab ani wom. Ahab frɛɛ no ka kyerɛɛ no sɛ ɔbɛma no sika anaa bobeturo foforo de agye ne de no. Nanso Nabot ka kyerɛɛ no sɛ: “Ɛmpare me sɛ megyina Yehowa anim de m’agyanom agyapade ama wo.” (1 Ahene 21:3) Wohwɛ a Nabot asɛm na na ɛyɛ den anaa ade na na onsuro? Nnipa bebree adwene yɛ wɔn saa. Nanso nea ɛwom ne sɛ, Yehowa Mmara na na ɔredi so. Ná Yehowa aka akyerɛ Israelfo no sɛ ɛnsɛ sɛ wɔtɔn wɔn abusua asase korakora ma obi foforo. (Leviticus 25:23-28) Nabot de, ɔkae sɛ ɛmpare no sɛ obebu Onyankopɔn Mmara so. Yebetumi aka sɛ na ɔyɛ ɔbarima a ne gyidi so na ɔwɔ akokoduru, efisɛ na onim sɛ Ahab de, wode w’asɛm kɔ ne so a, woawu awie.
Ahab nso de, na ɔmfa Yehowa Mmara nyɛ hwee. Ɔde “awerɛhow baa ne fie mmɔbɔmmɔbɔ” efisɛ ne nsa anka nea ɔpɛ. Yɛkenkan sɛ: “Ɔbɛdaa ne mpa so dan n’ani, na wannidi.” (1 Ahene 21:4) Bere a Yesebel hui sɛ ne kunu ayɛ mmɔbɔmmɔbɔ te sɛ abofra no, ɛhɔ ara na ɔfaa adwene a ɛbɛma ne kunu anya nea ɔpɛ. Nea ɔbɔɔ ne tirim sɛ ɔbɛyɛ no, na ɛbɛma wahyew abusua a wɔnyɛɛ bɔne biara ase.
Sɛ wokenkan ɔkwan a ɔfaa so no a, wuhu sɛ na ne so nipa bɔne de, ebi nni baabiara. Ná Ɔhemmaa Yesebel nim Onyankopɔn mmara a ɛkyerɛ sɛ ɛsɛ sɛ asɛm biara gyina adansefo baanu anom asɛm so. (Deuteronomium 19:15) Enti ɔkyerɛw krataa Ahab din mu kɔmaa Yesreel atitiriw. Ɔkae wɔ krataa no mu sɛ wɔnhwehwɛ mmarima baanu a wobedi adanse atia Nabot sɛ waka abususɛm, enti ɔfata owu. Pɔw bɔne a ɔbɔe no yɛɛ adwuma. “Mmarima ahuhufo” baanu dii Nabot ho adansekurum ma wosii no abo kum no. Anso hɔ ara; wokunkum Nabot mmabarima nyinaa kaa ho! * (1 Ahene 21:5-14; Leviticus 24:16; 2 Ahene 9:26) Ahab a ɔyɛ abusua ti no hwɛɛ ne yere ma odii ne koko so asɛm kunkum nnipa a wɔn ho nni asɛm.
Bere a Yehowa yii nea ɔhene ne ɔhemmaa no ayɛ no adi kyerɛɛ Elia no, wo de, hwɛ sɛnea Elia ho bedwiriw no. Sɛ ɛkɔyɛ sɛ abɔnefo redi yiye na nnipa a wɔn ho nni asɛm rehu amane a, ɛyɛ yaw paa. (Dwom 73:3-5, 12, 13) Ɛnnɛ, yɛtaa hu asisisɛm mu asisisɛm wɔ wiase; ɛtɔ da a nnipa a wɔka sɛ wɔyɛ Onyankopɔn nnipa mpo na wosisi nkurɔfo. Nanso yebetumi anya awerɛkyekye afi saa asɛm yi mu. Bible mu asɛm yi ma yehu sɛ Yehowa de, biribiara rentumi nhintaw no da. N’ani tua biribiara. (Hebrifo 4:13) Ɛnde, nneɛma bɔne a ohu no, dɛn na ɔyɛ wɔ ho?
“ƆTAMFO, WOABEHU ME!”
Yehowa somaa Elia kɔɔ Ahab nkyɛn. Onyankopɔn kaa no pen sɛ: “Ɔwɔ Nabot bobeturo no mu.” (1 Ahene 21:18) Nea ɛwom ne sɛ, bere a Yesebel ka kyerɛɛ Ahab sɛ afei de bobeturo no abɛyɛ ne dea no, ɛhɔ ara na Ahab sɔre kɔfae. Amma ne tirim koraa sɛ Yehowa huu nea ɛkɔɔ so no nyinaa. Wo de, hwɛ sɛnea ɛbɛyɛ sɛ na n’ani agye nenam bobeturo no mu redwinnwen ho ahwɛ sɛnea ɔbɛma hɔ ayɛ fɛ. Nanso, prɛko pɛ na Elia yii ne ti! Ɛhɔ ara na ɔtan ne abufuw nti Ahab anim sesae, na ɔkae sɛ: “Ɔtamfo, woabehu me!”
Ahab asɛm a ɔkae no ma yehu nneɛma abien wɔ ne ho a na ɛnkɔ yiye. Nea edi kan, Ahab ka kyerɛɛ Elia sɛ: “Woabehu me!” Eyi kyerɛ sɛ Yehowa ho adwene amma Ahab tirim koraa. Ná Yehowa ‘ahu’ no dedaw; ohui sɛ hokwan a Ahab wɔ sɛ ɔbɛyɛ nea ɔpɛ no, sisi na ɔde sisii nkurɔfo, na ɔhwɛ maa Yesebel bɔɔ pɔw bɔne maa ɔno Ahab nyaa nea ɔrehwehwɛ. Onyankopɔn hwɛɛ Ahab komam hui sɛ honam fam nneɛma a obenya no, na ɛho hia no koraa sen sɛ obedi asɛmpa ahu nnipa mmɔbɔ. Ade a ɛto so abien a na ɛnkɔ yiye wɔ Ahab ho ne sɛ, ɔka kyerɛɛ Elia sɛ ɔyɛ “ɔtamfo.” Nea Ahab kae no kyerɛ sɛ na ɔtan Yehowa Nyankopɔn adamfo a anka obetumi atwe ɔno Ahab afi ne kwammɔne ho no.
Yebetumi asua nneɛma bi afi Ahab asɛm no mu. Ɛsɛ sɛ yɛkae daa nyinaa sɛ Yehowa Nyankopɔn hu biribiara. Ɔyɛ Agya a ɔdɔ yɛn, enti sɛ yɛfom kwan a, ohu, na nea ɔpɛ ne sɛ yɛbɛsesa. Nea ɔyɛ de boa yɛn ne sɛ, ɔma anokwafo te sɛ Elia ka ne nsɛm kyerɛ nnipa. Enti ɛbɛyɛ mfomso paa sɛ yebebu Onyankopɔn nnamfo sɛ yɛn atamfo.
Fa w’ani bu sɛ Elia reka akyerɛ Ahab sɛ: “Mabehu wo.” Ná Ahab adapaa ada adi ama Elia ahu sɛ ɔyɛ ɔkorɔmfo wudifo a watew atua atia Yehowa Nyankopɔn. Ná ebegye akokoduru paa na watumi akogyina saa nipabɔnefo no anim! Elia paee mu kaa Onyankopɔn atemmusɛm kyerɛɛ Ahab. Ná Yehowa ahu nea ɛrekɔ so nyinaa; ná wahu sɛ Ahab ne ne fiefo amumɔyɛsɛm no, ɔmanfo no nso reyɛ bi. Enti Elia ka kyerɛɛ Ahab sɛ Onyankopɔn ‘rebɛpra n’akyi nyinaa akɔ,’ kyerɛ sɛ ɔrebɛsɛe ɔno ne ne fiefo nyinaa. Yesebel nso, na ne nsa bɛka ne de.
Elia annya adwene sɛ nnipa tumi yɛ nea wɔpɛ biara fa wɔn ho di. Nanso ɛnnɛ, anhwɛ a saa na obi adwene bɛyɛ no. Bible mu asɛm yi kae yɛn sɛ Yehowa Nyankopɔn hu nea ɛrekɔ so nyinaa, na bere pa mu no, ɔde ho atemmu bɛba. N’Asɛm ma yɛn awerɛhyem sɛ da bi bɛba a obeyi nneɛma bɔne a ɛrekɔ so nyinaa afi hɔ koraa! (Dwom 37:10, 11) Nanso ebia wubebisa sɛ: ‘Sɛ Onyankopɔn bu nnipa atɛn a, asotwe nko ara na ɔde ba wɔn so, anaa otumi hu wɔn mmɔbɔ nso?’
‘WOAHU SƐNEA AHAB ABRƐ NE HO ASE NO?’
Bere a Elia de Onyankopɔn atemmu too gua no, ɛbɛyɛ sɛ nea Ahab yɛe no yɛɛ Elia nwonwa. Bible ka sɛ: “Bere a Ahab tee nsɛm yi no, ɛhɔ ara na osuan n’atade mu, na ɔde atweaatam kataa ne ho; odii mmuada na ɔdaa atweaatam mu na ɔnantew awerɛhow mu.” (1 Ahene 21:27) Ná Ahab anu ne ho anaa?
Yebetumi aka sɛ Ahab tutuu anammɔn pa bi efisɛ ɔbrɛɛ ne ho ase, na yenim sɛ obi a ɔyɛ dwae ne ahomaso nso de, ɛnyɛ mmerɛw sɛ ɔbɛyɛ saa. Nanso na ɛyɛ ahonu papa? Wo de, yɛmfa ntoto Ɔhene Manase ho. Akyiri yi na ɔbae, nanso na ne bɔne kyɛn Ahab de mpo. Bere a Yehowa twee Manase aso no, ɔbrɛɛ ne ho ase, na osu frɛɛ Yehowa sɛ ɔmmoa no. Nanso ɔyɛɛ biribi kaa ho. Ɔsesaa n’akwan yiyii abosom nneɛma a wayeyɛ no fii hɔ yeree ne ho som Yehowa, na ɔboaa ɔman no mpo maa wɔn nso yɛɛ saa. (2 Beresosɛm 33:1-17) Ahab nso yɛɛ saa anaa? Ɔno de, wanyɛ biribiara saa.
Nea Ahab yɛ de kyerɛe sɛ awerɛhow aka no no, Yehowa hui anaa? Yehowa ka kyerɛɛ Elia sɛ: “Woahu sɛnea me nti Ahab abrɛ ne ho ase no? Esiane sɛ wabrɛ ne ho ase m’anim nti, meremfa mmusu no mma wɔ ne nna mu. Ne ba nna mu na mede mmusu no bɛba ne fie.” (1 Ahene 21:29) Ɛno kyerɛ sɛ na Yehowa de Ahab bɔne akyɛ no anaa? Dabi, sɛ Onyankopɔn de obi bɔne bɛkyɛ no a, gye sɛ wanu ne ho ampa. (Hesekiel 33:14-16) Nanso Yehowa hwɛɛ Ahab ahonu kakra no ho huu no mmɔbɔ sɛnea ɛfata. Enti ɔkae sɛ ɔtɔre Ahab abusua no ase a, Ahab de, ɔremma ɔmfa n’ani nhu.
Ne nyinaa akyi no, Yehowa ansesa nea ɔkae sɛ ɔde bɛyɛ Ahab no. Akyiri yi Yehowa ne n’abɔfo tuu agyina hwehwɛɛ kwan pa a ɔbɛfa so adaadaa Ahab ma ɔde ne ho akɔhyɛ ɔko mu akogye ne wu. Ankyɛ na Yehowa maa bɔne a ɔkae sɛ ɛbɛba Ahab so no baa mu. Ahab pirae wɔ ɔko no mu, na mogya tuu no araa kosii sɛ owui wɔ ne teaseɛnam mu. Wokan asɛm no a, wubehu awerɛhosɛm yi: Bere a wɔrehohoro ɔhene no teaseɛnam mu no, akraman kɔtaforoo ɔhene no mogya. Nea esii yi maa obiara hui sɛ Yehowa asɛm a ɔnam Elia so ka kyerɛɛ Ahab yi baa mu: “Faako a akraman taforoo Nabot mogya no, ɛhɔ ara na akraman bɛtaforo wo nso wo mogya.”
Nea ɛtoo Ahab no maa Elia, Elisa ne Onyankopɔn asomfo anokwafo a na wɔwɔ hɔ nyinaa nyaa awerɛhyem sɛ Nabot akokoduru ne ne gyidi no, Yehowa werɛ amfi. Ɛkyɛ kyɛ sɛ dɛn koraa a, atɛntrenee Nyankopɔn no ani mpa so da sɛ ɔbɛtwe abɔnefo aso, na sɛ biribi nti obi fata mmɔborɔhunu nso a, ommu n’ani ngu so. (Numeri 14:18) Elia a na wahu amane pii wɔ ɔhene tirimɔdenfo yi ahenni mu no, asɛm yi yɛɛ asuade kɛse paa maa no! Obi de asɛm a ntease nnim adi wo pɛn? Wo yam a anka Onyankopɔn asiesie nneɛma anaa? Ɛnde, bɔ mmɔden suasua Elia gyidi no. Nneɛma bɔne a ɛkɔɔ so no ammu Elia abam, mmom ɔne ne yɔnko Elisa kɔɔ so kaa asɛm a Onyankopɔn de hyɛɛ wɔn ano no!
^ nky. 3 Ná Baal asomfo no gye di sɛ Baal na ɔma nsu tɔ ma asase no sow aba. Enti Yehowa maa ɔpɛ sii mfe abiɛsa ne fã de kyerɛɛ wɔn sɛ Baal nni tumi biara. (1 Ahene ti 18) Hwɛ asɛm a wɔato din “Suasua Wɔn Gyidi” a ɛwɔ January 1 ne April 1, 2008 Ɔwɛn-Aban mu no.
^ nky. 13 Obi nnim, ebia na Yesebel suro sɛ Nabot awu no de, anhwɛ a bobeturo no bɛkɔ akodi ne mma nsam; ɛno nti na gyama ɔma wokunkum Nabot mmabarima no. Sɛ wopɛ sɛ wuhu nea enti a Onyankopɔn ma kwan ma amanehunu kɔ so a, hwɛ “Nsɛm a Akenkanfo Bisa” a ɛwɔ Ɔwɛn-Aban yi mu no.


text:
ADESUA 36
Yefta Bɔhyɛ
Israelfo no san poo Yehowa, na wɔkɔsom abosom bio. Bere a Ammonfo bɛto hyɛɛ Israelfo so ne wɔn koe no, abosom no antumi ammoa Israelfo no. Israelfo no huu amane mfe pii. Akyiri yi koraa no, wɔka kyerɛɛ Yehowa sɛ: ‘Yɛayɛ bɔne. Yɛsrɛ wo, gye yɛn fi yɛn atamfo nsam.’ Israelfo no sɛee wɔn abosom no, na wofii ase som Yehowa bio. Ná Yehowa mpɛ sɛ wɔkɔ so hu amane.
Enti Yehowa paw ɔbarima bi a onim ɔko sɛ onni Israelfo no anim na wɔnkɔko ntia Ammonfo no. Ná yɛfrɛ ɔbarima no Yefta. Ɔka kyerɛɛ Yehowa sɛ: ‘Sɛ woboa yɛn ma yedi nkonim wɔ ɔko yi mu a, mehyɛ wo bɔ sɛ, sɛ meba fie a, obiara a obedi kan afi me fie abehyia me no, mede no bɛma wo.’ Yehowa tiee Yefta mpaebɔ, na ɔboaa no ma odii nkonim wɔ ɔko no mu.
Bere a Yefta san baa fie no, ne babaa na odii kan behyiaa no. Ná odi no bakoro. Yefta babaa no de mpintin ne asaw na ebehyiaa no. Dɛn na na Yefta bɛyɛ? Ɔkaee ɛbɔ a wahyɛ Yehowa no, na ɔkaa sɛ: ‘Ao me ba! Woatew me koma. Mahyɛ Yehowa bɔ. Sɛ medi so a, gye sɛ mema wokɔsom wɔ asɔrefie wɔ Silo.’ Ne babaa no nso ka kyerɛɛ no sɛ: ‘Paapa, sɛ woahyɛ Yehowa bɔ a, ɛnde di so. Nea merebisa ara ne sɛ, ma me ne me nnamfo nkodi bosome mmienu wɔ mmepɔw so. Ɛno akyi no, mɛkɔ.’ Yefta babaa no dii nokware, ɔsom wɔ asɔrefie hɔ ne nkwa nna nyinaa. Afe biara, na ne nnamfo kɔ Silo kɔsra no.
“Nea ɔpɛ ne babarima anaa ne babea asɛm sen me no nsɛ me.”—Mateo 10:37


text:
TI 36
Ɔsraani Panyin Bi Nyaa Gyidi Kɛse
ƆSRAANI PANIN BI AKOA NYAA AYARESA
WƆN A WƆWƆ GYIDI BƐNYA NHYIRA
Yesu wiee ne Bepɔ so Asɛnka no, ɔkɔɔ Kapernaum kuro mu. Ɔkɔɔ hɔ no, Yudafo mpanimfoɔ bi baa ne nkyɛn. Ɔbarima bi a ɔnyɛ Yudani na ɔsomaa wɔn. Ná ɔbarima no yɛ Roma sraani panin a ɔda asraafo ɔha ano.
Ná ɔsraani panin no wɔ akoa bi a ɔnsi no fam koraa, na na ɔyare denneennen a ɔreyɛ awu. Ɔsraani no, na ɔyɛ Amanaman muni nanso na ɔpɛ sɛ Yesu boa no. Yudafo no ka kyerɛɛ Yesu sɛ ɔsraani no akoa “yare mmubuiɛ da fie a ɔrehunu amane kɛse.” (Mateo 8:6) Yudafo mpanimfoɔ no kaa ɔsraani panin no ho asɛm kyerɛɛ Yesu sɛ: “Ɔfata sɛ woyɛ yei ma no, ɛfiri sɛ ɔdɔ yɛn man, na ɔno ara na ɔsii hyiadan no maa yɛn.”—Luka 7:4, 5.
Ɛhɔ ara na Yesu ne mpanimfoɔ no siim sɛ wɔrekɔ ɔsraani panin no fie. Wɔreyɛ adu hɔ no, ɔsraani no somaa ne nnamfo sɛ wɔnkɔka nkyerɛ Yesu sɛ: “Owura, nha wo ho, na memfata sɛ wobɛba me fie. Ɛno nti mansusu sɛ mefata sɛ mɛba wo nkyɛn.” (Luka 7:6, 7) Sɛ ɔsraani a ɔwɔ nkurɔfo hyɛ n’ase ka asɛm a ɛte saa a, ɛkyerɛ sɛ ɔbrɛ ne ho ase paa. Ná ɔnte sɛ Romafo a wɔyɛ wɔn nkoa aninyanne no.—Mateo 8:9.
Yɛbɛtumi aka sɛ na ɔsraani panin no nim sɛ Yudafo deɛ, wɔne wɔn a wɔnyɛ Yudafo mmɔ. (Asomafoɔ Nnwuma 10:28) Ɛbɛyɛ sɛ ɛno nti na ɔmaa ne nnamfonom kɔɔ Yesu nkyɛn kɔka kyerɛɛ no sɛ: “Ka biribi ma m’akoa no ho ntɔ no.”—Luka 7:7.
Yesu tee saa asɛm no, ɛyɛɛ no nwonwa, na ɔkaa sɛ: “Mese mo sɛ, menhunuu gyidie a ɛsõ saa wɔ Israel mpo.” (Luka 7:9) Bere a nkurɔfo no san kɔɔ wɔn adamfo sraani no fie no, na n’akoa a ɔyare denneennen no ate apɔw.
Bere a Yesu saa akoa no yareɛ wiei no, ɔsii so dua kyerɛɛ wɔn a wɔwɔ hɔ no sɛ, wɔn a wɔnyɛ Yudafo nso bɛnya nhyira. Asɛm a ɔkae ne sɛ: “Nnipa bebree firi apueeɛ fam ne atɔeɛ fam bɛba na wɔne Abraham ne Isak ne Yakob abɛtena adidiiɛ wɔ ɔsoro ahennie no mu.” Yudafo a wɔnni gyidi no nso ɛ? Dɛn na na ɛbɛto wɔn? Yesu kaa sɛ “wɔbɛto wɔn agu abɔnten wɔ sum mu. Ɛhɔ na wɔbɛsu atwɛre wɔn sẽ.”—Mateo 8:11, 12.
Enti Yudafo a wɔnyaa hokwan a ɛdi kan sɛ anka wɔbɛka Kristo ho wɔ Ahenni no mu nanso wɔpoe no, Kristo nso bɛpo wɔn. Amanaman mufo na wɔde hokwan no bɛdom wɔn ma wɔne no akɔ “ɔsoro ahennie no mu.” Ɛbɛyɛ te sɛ ɔne wɔn te adidii wɔ ɔsoro.


text:
“Nsuro. Mɛboa Wo”
FA NO sɛ wonam abɔnten anadwo bi. Mpofirim ara, wote sɛ obi di w’akyi. Sɛ wugyina a, na ɔno nso agyina. Wumia wo nantew mu a, na ɔno nso amia mu. Afei, wufi ase tu mmirika kɔ w’adamfo bi a ɔbɛn hɔ fie. W’adamfo no bue ne pon, na ogye wo fɛw so. Hwɛ sɛnea wubegu ahome afa!
Ebia wunhyiaa asɛm a ɛte saa da, nanso asetenam dadwen foforo betumi agyaw wo kɔdaanna. Sɛ nhwɛso no, ebetumi aba sɛ worebɔ mmɔden sɛ wubedi mmerɛwyɛ bi so, nanso woyɛ ara a, na agye agu. Worepɛ adwuma ayɛ? Woabɔ mmɔden bere tenteenten, nanso wunnya bi? Worenyin anaa? Ɛyɛ a wudwinnwen apɔwmuden ho nsɛmnsɛm a wubehyia ho? Anaa biribi foforo wɔ hɔ a ɛreteetee wo?
Ɛmfa ho nea ɛhaw wo no, sɛ wunya obi a wubetumi aka wo haw akyerɛ no na wayɛ krado sɛ ɔbɛboa wo a, anka wompɛ? Wowɔ yɔnko berɛbo bi a ɔte saa? Wowɔ bi ankasa! Yehowa yɛ w’adamfo paa. Yesaia 41:8-13 ma yehu sɛ na yɛn nana Abraham nso yɛ Yehowa adamfo. Yehowa ka kyerɛɛ n’asomfo wɔ Yesaia 41:10, 13 sɛ: “Nsuro efisɛ meka wo ho. Mma w’ani nnyɛ wo totɔtotɔ, na mene wo Nyankopɔn. Mɛhyɛ wo den. Mɛboa wo. Mede me trenee nsa nifa beso wo mu denneennen. Me Yehowa wo Nyankopɔn, mikura wo nsa nifa mu; na meka kyerɛ wo sɛ, ‘Nsuro, na me ara mɛboa wo.’”
‘MESO WO MU DENNEENNEN’
Saa asɛm yi mma wo koma ntɔ wo yam? Wo de, twa asɛm a Yehowa kae no ho mfonini hwɛ. Ɛwom sɛ w’ani begye sɛ wo ne Yehowa bɛnantew de, nanso ɛha de, ɛnyɛ ɛno ho asɛm na yɛreka. Sɛ wo ne Yehowa abɔ anan renantew a, anka ɔde ne nsa nifa beso wo nsa benkum mu. Nanso, nea yɛreka yi de, Yehowa teɛ ne “trenee nsa nifa” no de so “wo nsa nifa” mu te sɛ nea ɔreyi wo afi amanehunu bi mu. Bere a ɔreyɛ saa no, ɔhyɛ wo nkuran sɛ: “Nsuro. Mɛboa wo.”
Wuhu sɛ Yehowa yɛ Agya a ɔwɔ ɔdɔ ne Adamfo a sɛ asɛm to wo a, ɔbɛboa wo? Yehowa pɛ w’asɛm, odwen wo ho, na wayɛ krado sɛ ɔbɛboa wo. Sɛ wuhyia ɔhaw bi a, Yehowa pɛ sɛ woka wo koma to wo yam efisɛ n’ani kũ wo ho. Ampa, ɔyɛ “ahohia mu boafo a ɔwɔ hɔ daa.”—Dw. 46:1.
W’AHONIM DA SO BU WO FƆ WƆ BƆNE BI A WOYƐE HO?
Ebinom ama bɔne bi a wɔyɛe bere bi a atwam haw wɔn adwene araa ma ɛyɛ wɔn sɛ ebia Onyankopɔn mfa mfirii wɔn. Sɛ wote nka saa a, susuw ɔnokwafo Hiob ho hwɛ. Ogyee ‘ne mmeranteberem mfomso’ toom. (Hiob 13:26) Odwontofo Dawid tee nka saa ara, na ɔsrɛɛ Yehowa sɛ: “Nkae me mmofraberem bɔne ne me mmarato.” (Dw. 25:7) Esiane sɛ yɛtɔ sin nti, yɛn nyinaa ‘ayɛ bɔne na yennu Onyankopɔn anuonyam ho.’—Rom. 3:23.
Wɔkaa asɛm a ɛwɔ Yesaia ti 41 no kyerɛɛ Onyankopɔn nkurɔfo a wɔtenaa ase tete no. Ná wɔayɛ bɔne a emu duru, enti Yehowa ma wɔkɔɔ nkoasom mu wɔ Babilon de twee wɔn aso. (Yes. 39:6, 7) Ansa na wɔrebɛkɔ nkoasom mu mpo no, na Onyankopɔn rehwɛ kwan sɛ wɔn a wobenu wɔn ho na wɔasan aba ne nkyɛn no, obegye wɔn! (Yes. 41:8, 9; 49:8) Ɛnnɛ, Yehowa da mmɔborɔhunu a ɛte saa adi kyerɛ nnipa a wɔpɛ sɛ wonya n’anim dom no.—Dw. 51:1.
Susuw Takuya suahu yi ho hwɛ. * Ná ɔhwɛ aguamansɛm ho mfonini, na na ɔde ne ho hyɛ boasipem mu nso. Ɔbɔɔ mmɔden sɛ obegyae, nanso ɔyɛ ara a na agye agu. Ɛma ɔtee nka sɛn? Ɔkae sɛ: “Metee nka sɛ memfata, nanso bere biara a mebɔɔ Yehowa mpae srɛɛ no sɛ ɔmfa mfiri me no, metee nka sɛ wama masan agyina me nan so.” Ɔkwan bɛn so na Yehowa yɛɛ saa? Takuya asafo mu mpanyimfo ka kyerɛɛ no sɛ, bere biara a ɔbɛsan ayɛ bɔne no bio no, ɔmmɔ wɔn amanneɛ. Ogye tom sɛ: “Ná ɛyɛ den sɛ mɛbɔ wɔn amanneɛ, nanso bere biara a meyɛɛ saa no, wɔhyɛɛ me den.” Akyiri yi, mpanyimfo no yɛɛ nhyehyɛe maa ɔmansin sohwɛfo kɔsraa Takuya. Ɔmansin sohwɛfo no ka kyerɛɛ no sɛ: “Biribi nti na maba ha. Mpanyimfo no pɛ sɛ mebɛsra wo. Wɔn na wɔyɛɛ saa nhyehyɛe yi.” Takuya ka sɛ: “Ɛwom sɛ na mereyɛ bɔne de, nanso Yehowa nam mpanyimfo no so bɛboaa me.” Takuya nyaa nkɔso bɛyɛɛ daa kwampaefo, na seesei ɔsom wɔ Betel. Sɛnea Onyankopɔn boaa Takuya no, sɛ wo nso wohwe ase a, ɔbɛma wo so.
ADWUMASƐM AYƐ WO DADWEN?
Nnipa pii nnya adwuma nyɛ, na agyaw wɔn adwinnwen. Ebinom adwuma fi wɔn nsa a, ɛyɛ den sɛ wobenya foforo. Fa no sɛ adwumawura biara mpɛ sɛ ɔfa wo adwumam, wobɛte nka sɛn? Sɛ ɛbaa saa a, ebinom te nka sɛ mfaso nni wɔn so. Ɔkwan bɛn so na Yehowa betumi aboa wo? Ebia ɛnyɛ amonom hɔ ara na ɔbɛma woanya adwuma a wopɛ, nanso obetumi aboa wo ma woakae Ɔhene Dawid asɛm yi: “Mayɛ abofra, na afei mabɔ akwakoraa, nanso minhuu onipa trenee a wɔagyaw no, anaasɛ n’asefo srɛ aduan.” (Dw. 37:25) Nokwasɛm ne sɛ, wosom bo ma Yehowa, na sɛ ɔde ne “trenee nsa nifa” no so wo mu a, obetumi aboa wo ama woanya nea wuhia, na woatumi akɔ so asom no.
Sara te Colombia. Ohui sɛ Yehowa wɔ tumi a ɔde boa ne nkurɔfo. Ná ɔyɛ adwuma bi a agye din, na na wotua no ka yiye nso. Nanso, na adwuma no gye ne bere. Ne nyinaa mu no, na ɔpɛ sɛ ɔyɛ pii ma Yehowa. Enti ogyaee adwuma no, na ofii ase yɛɛ akwampae adwuma. Ná ɛyɛ den sɛ obenya adwuma a ɛbɛma watumi ayɛ akwampae adwuma no. Ofii ase tɔn ice-cream, nanso nkakrankakra ne dwetiri no hyewee. Enti ogyaee ice-cream no tɔn. Sara ka sɛ: “Mfe pɔrepɔre mmiɛnsa twaam a na minnya adwuma nyɛ, nanso Yehowa boaa me ma mampa abaw.” Ɔde n’adwene sii nneɛma a ohia ankasa so, na wannwinnwen afɛfɛde ho. Saa ara nso na wamfa nea ɛbɛba daakye ho asɛm anhaw ne ho. (Mat. 6:33, 34) Akyiri yi, n’adwumawura no frɛɛ no sɛ ɔnsan mmɛyɛ adwuma a na ɔyɛ no. Ɔka kyerɛɛ adwumawura no sɛ, ɔmpɛ sɛ ɔde ne bere nyinaa bɛyɛ adwuma no. Afei nso, ɔpɛ sɛ onya bere de yɛ ne som adwuma. Enti sɛ ɔbɛpene so ayɛ n’abisade no ama no a, ɛnde ɔbɛyɛ. Ɛwom sɛ sika a Sara nya seesei no nnu nea na onya kan no de, nanso ɔreyɛ akwampae adwuma no. Ne nyinaa mu no, Sara ka sɛ, “Mihu sɛ Yehowa aboa me.”
ONYIN AGYAW WO KƆDAANNA?
Onyin nso abɛyɛ ɔhaw kɛse. Sɛ nnipa pii rebɛkɔ pɛnhyen a, na ato wɔn adwinnwen. Ɛyɛ a wodwen ho sɛ, ɛhe koraa na wobenya sika a ɛbɛso wɔn ama wɔn ho adwo wɔn? Bere a wɔrenyin no, wɔsan dwinnwen wɔn apɔwmuden ho. Ɛbɛyɛ sɛ Dawid na ɔsrɛɛ Yehowa sɛ: “Ntow me nkyene me nkwakoraabere mu; bere a m’ahoɔden so ahuan no, nnyaw me.”—Dw. 71:9, 18.
Ɛnde, ɛbɛyɛ dɛn na Yehowa asomfo a wɔn mfe akɔ anim anya abotɔyam? Ɛsɛ sɛ wɔkɔ so nya Onyankopɔn mu gyidi, na wonya awerɛhyem sɛ, ɔbɛma wɔn nsa aka nea wohia. Ebinom dii dɛw bere a na wɔwɔ sika no. Enti ehia sɛ, saafo no twitwa nneɛma so, na wɔma wɔn ani sɔ kakra a wɔwɔ no. Ebia wobehu sɛ, sɛ wodi “nhabamma aduan” a, eye sen sɛ wobedi “nantwi a wadɔ,” anaa aduan a ɛyɛ sɔkyee. Wobehu sɛ ebia ɛno koraa na ɛbɛma wɔanya apɔwmuden! (Mmeb. 15:17) Sɛ wode si w’ani so sɛ wobɛyɛ nea ɛsɔ Yehowa ani, na sɛ wunyin a, ɔbɛhwɛ wo.
José ne Rose asom Yehowa sɛ bere nyinaa asomfo. Wɔayɛ saa adwuma no bɛboro mfe 65. Wɔde mfe pii hwɛɛ Rose papa. Ná ɛsɛ sɛ wɔtena Rose papa ho bere nyinaa. Afei nso, José nyaa kokoram ma wɔyɛɛ no oprehyɛn, na ɔnonom ɛho nnuru nso. Yemmisa sɛ, Yehowa ateɛ ne nsa nifa aso saa awarefo anokwafo yi mu anaa? Yiw, na ɔyɛɛ no sɛn? Yehowa nam awarefo bi a wɔn din de Tony ne Wendy so na aboa wɔn. José ne Rose ne wɔn na ɛwɔ asafo baako mu. Tony ne Wendy ama wɔn dan atena mu. Ná Tony ne Wendy pɛ sɛ wɔde wɔn dan no ma daa akwampaefo a wonnye wɔn sika biara. Mfe bi a atwam no, sɛ Tony gyina ne sukuu mu na ɔhwɛ ne mpomma mu a, na ɔtaa hu sɛ José ne Rose rekɔ asɛnka. Ahokeka a na wɔde yɛ wɔn som adwuma no maa n’ani gyee wɔn ho, na ɛkaa ne koma paa. Bere a Tony ne Wendy hwɛɛ sɛnea saa awarefo a wɔn mfe akɔ anim no de wɔn nkwa nna nyinaa asom Yehowa no, ɛkaa wɔn koma ma wogyee wɔn bɛtenaa wɔn nkyɛn. Mfe 15 a atwam no, wɔakɔ so aboa José ne Rose a seesei wɔadi bɛyɛ mfe 85 no. Saa awarefo a wɔn mfe akɔ anim yi hu sɛ Yehowa na ɔde Tony ne Wendy akyɛ wɔn.
Wo nso, Onyankopɔn ateɛ ne “trenee nsa nifa no mu” ama wo. Wobɛteɛ wo nsa aso Onii a wahyɛ wo bɔ no de mu? Ɔka sɛ: “Nsuro. Mɛboa wo.”
^ nky. 11 Wɔasesa edin ahorow no bi.


text:
BIBLE TUMI SESA NNIPA
Mahu Sɛnea Mebu Mmea ne Me Ho
AFE A WƆWOO NO: 1960
ƆMAN A OFI MU: FRANCE
KAN NO: NÁ ODI NSƐMMƆNE, NOM NNUBƆNE, NA NA OMMU MMEA
ƆBRA A NA MEWOM:
Wɔwoo me France atifi fam, kurow bi a wɔfrɛ no Mulhouse mu. Ná yɛte ahiafo mu, baabi a na agye din wɔ nsɛmmɔnedi mu. Me mmofraberem no, ade a na metaa hu paa wɔ yɛn mpɔtam hɔ ne mmusua ntam ntɔkwaw. M’abusua mu no, na yɛmmfa mmea nyɛ hwee na na mmarima ne wɔn mfa adwene. Wɔma metee ase sɛ ɔbea de, ne deɛ ara ne gyaade, na wahwɛ fie.
Me sua no, mamfa no ahogono. Nsawe nti, me papa wui bere a na madi mfe du. Mfe nnum akyi no, me nua mmarima mpanyimfo no baako dii ne ho dɔm. Saa afe koro no ara mu no, mede m’aniwa ankasa hui sɛnea mmusua ntam ntawntawdi ma wodii obi awu. Wei maa me ho dwiriw me paa. M’abusuafo kyerɛɛ me sɛnea mede sekan ne tuo bɛko. M’adwene tu frae, enti mifii ase nom nsa na meyɛɛ tattoo guu me ho.
Midii mfe 16 no, na mitumi nom bia ntoa 10 kosi 15 da biara, na ankyɛ na mifii ase nom nnubɔne. Nea ɛbɛyɛ na matumi anya ho sika no na metɔn nnadegow, na mede korɔnbɔ sii m’ani so. Minyaa mfe 17 no, na mada afiase pɛn. Wobuu me fɔ mpɛn 18 sɛ wɔmfa me nto afiase esiane nsɛmmɔnedi ne korɔnbɔ nti.
Midii mfe 20 rekɔ no, m’abrabɔ yɛɛ basaa. Ná mitumi nom wii a wɔakyekyere no sɛ sigaret no 20 da koro, na na menom nnubɔne afoforo nso ka ho. Midii akɔneaba wɔ owu ne nkwa nkwanta efisɛ na menom nnubɔne no ma ɛtra so. Mifi ase tɔn bi, enti na sekan ne tuo hyɛ me ho bere nyinaa. Bere bi, metow obi tuo sɛ anka merekum no nanso metow fom no. Ne bɛlt so dade na egyee no. Midii mfe 24 na me maame wui, na ɛmaa m’adwene bɔɔ mu. Sɛ nkurɔfo hu sɛ mereba na ebia menam nifa a, ehu ma wɔmman fa benkum. Ntɔkwaw nti, nnawɔtwe awiei biara na polisifo taa kyere me tom anaa mekɔda ayaresabea ma wɔpam m’apirakuru.
Midii mfe 28 no, mewaree. Migye di sɛ ɛrenyɛ wo nwonwa sɛ wubehu sɛ me ne me yere anni no yiye. Ná atɛnnidi de, mefa no kwa na na mehwe no nso. Yɛanyɛ biribiara ammom sɛ awarefo. Ná m’adwene ara ne sɛ sɛ miwia agude de ma no a, asa! Afei biribi sii mpofirim. Me yere fii ase ne Yehowa Adansefo suaa Bible no. Bere a edi kan a ɔne wɔn suaa ade wiei no, ogyaee sigaretnom. Na sɛ miwia sika brɛ no a onnnye bio, na ɔde agude a na mede ama no no maa me. Wei maa me bo fuwii. Mesɔre tiaa Bible a na ɔresua no, na na mihuw sigaret gu no so. Midii ne ho fɛw nso wɔ mpɔtam hɔ.
Anadwo bi a na mabow sram no, mitwaa gya too ɔdan a na yɛte mu no mu. Me yere adaworoma, me ne yɛn babea a wadi mfe nnum no nyaa yɛn ti didii mu. Bere a nsa no tetew m’ani so no, meyɛɛ basaa. Me komam paa de, na mete nka sɛ Onyankopɔn mfa nkyɛ me da. Mekae sɛ bere bi, ɔsɔfo bi kae sɛ abɔnefo bɛkɔ ɔbonsam gya mu. Dɔkota a na ɔrehwɛ me no mpo ka kyerɛɛ me sɛ: “Mabrɛ wo, anidaso biara nni hɔ mma wo! Yɛde wo yɛ hwee a ɛrenyɛ yiye.”
SƐNEA BIBLE NO SESAA M’ASETENA:
Yɛn dan no hyew akyi no, yetu kɔtenaa me yere awofo nkyɛn. Bere a Adansefo no bɛsraa me yere no, mibisaa wɔn sɛ, “Enti Onyankopɔn betumi de me bɔne nyinaa akyɛ me?” Wɔkenkan 1 Korintofo 6:9-11 fii Bible no mu kyerɛɛ me. Kyerɛwsɛm no bobɔ nneyɛe bɔne bi a Onyankopɔn kyi, nanso ɛsan ka sɛ: “Saa na na mo mu binom te.” Saa asɛm yi ma minyaa awerɛhyem sɛ metumi asesa. Afei Adansefo no twee m’adwene sii 1 Yohane 4:8 so, na wɔma mihui sɛ Onyankopɔn dɔ me. Wei hyɛɛ me nkuran na meka kyerɛɛ Adansefo no sɛ wɔne me mmesua Bible no mprenu nnawɔtwe biara. Mifii ase kɔɔ wɔn Kristofo nhyiam. Ná mebɔ Yehowa mpae daa.
Ɔsram baako ntam no, misii gyinae sɛ megyae nnubɔne ne nsa nom. Mebrɛe me nipaduam paa! Minyaa tipae, ná mesõ dae bɔne, me honam nyinaa yɛɛ me yaw, na mihyiaa ɔhaw foforo nso. Nanso, mihui sɛ Yehowa annyaw me. Metee nka sɛ ɔsomafo Paulo. Ɔkyerɛw mmoa a Onyankopɔn de maa no no ho asɛm sɛ: “Ade nyinaa mu mewɔ ahoɔden, nea ɔhyɛ me den no nti.” (Filipifo 4:13) Nkakrankakra mitumi gyaee sigaretnom.—2 Korintofo 7:1.
Bible no ma mebɔɔ bra pa na ɛsan maa yɛn abusua asetena yɛɛ papa. Sɛnea me ne me yere di no sesae. Mifii ase buu no kɛse, na sɛ me ne no rekasa a, mitumi ka “mesrɛ wo” anaa “meda wo ase.” Afei memaa yɛn babea no hui sɛ ne papa ne me. Bere a mede afe baako suaa Bible no, mihyiraa me ho so maa Yehowa na mebɔɔ asu. Wei ma misuasuaa me yere.
SƐNEA ABOA ME:
Migye di sɛ Bible no na agye me nkwa. M’abusuafo mpo a wɔnyɛ Adansefo ahu sɛ, sɛ ɛnyɛ Bible no a, anka nnubɔnenom anaa ntɔkwaw akum me.
Bible nkyerɛkyerɛ a ama mahu m’asɛde sɛ okunu ne agya no ama m’abusua asetena asesa koraa. (Efesofo 5:25; 6:4) Yɛyɛ nneɛma bom sɛ abusua. Seesei, sɛ anka mebu me yere sɛ ne deɛ ara ne gyaade no, meboa no ma ɔde bere pii ka Onyankopɔn Ahenni no ho asɛmpa no. Ɔno nso ani gye ho sɛ ɔbɛboa me ma mayɛ m’adwuma sɛ asafo mu panyin.
Yehowa Nyankopɔn dɔ ne ne mmɔborɔhunu aboa me paa wɔ m’asetenam. Mepɛ paa sɛ mɛka ne su horow ho asɛm akyerɛ nkurɔfo a nnipa bu wɔn sɛ wɔnsɛ hwee no. Minim sɛ Bible no wɔ tumi a ebetumi aboa obiara ma woanya asetena pa. Bible no akyerɛkyerɛ me sɛ mennɔ mmarima ne mmea nyinaa, na mimmu wɔn. Afei nso, manya obu ama me ho.


text:
Baebolo Ɛzukoalɛ Ninyɛne
Baebolo ɛzukoalɛ ninyɛne ɛhye mɔ bahola aboa wɔ amaa wɔahɔ zo wɔazukoa Baebolo ne na eza yeamaa debiezukoalɛ ne ayɛ anyelielɛ.
Ɛ Nee Awie Ɛzukoa
Duzu Ati A Ɔwɔ Kɛ Ɛsukoa Baebolo Ne A?
Baebolo ne ɛlɛboa menli mɔɔ wɔ ewiade la anu mgbe dɔɔnwo yeamaa bɛanyia kpuya mɔɔ gyegye bɛ la anwo mualɛ. Ɛkpondɛ kɛ ɛdawɔ noko ɛnyia wɔ kpuya nwo mualɛ ɔ?
Kɛzi Bɛyɛ Baebolo Ɛzukoalɛ Ɛ?
Bɛze Gyihova Alasevolɛ wɔ ewiade amuala kɛ bɛ nee menli sukoa Baebolo ne mɔɔ bɛnlie ezukoa a. Nea kɛzi bɛyɛ ye la.
Biza Baebolo Ɛzukoalɛ
Sukoa Baebolo nu nɔhalɛ wɔ mekɛ nee ɛleka mɔɔ ɛkulo.
Fa Ninyɛne Mɔɔ Yɛfa Yɛsukoa Baebolo Mɔɔ Bɛndua Nwolɛ Ɛhwe La Di Gyima
Vidio Nu Ɛzukoalɛdeɛ
Mɔɔ Bɛfa Bɛsukoa
Mbuluku
Sukoa Debie Wɔ Yɛ Nyianu Ne Mɔ Abo
Gyihova Alasevolɛ Debiezukoalɛ Ne Mɔ
Kpondɛ ɛleka mɔɔ yɛyia nee kɛzi yɛsonle la.
Duzu A Bɛyɛ Ye Wɔ Belemgbunlililɛ Asalo Ɛkɛ A?
Kɔ ɛkɛ kɔnlea ye ɛ nye zo.
Ninyɛne Fofolɛ Mɔɔ Boka Nwo La
JW Library
Fa New World Translation ne kenga na sukoa Baebolo ne. Fa nuhua edwɛkɛ ne toto Baebolo ngilebɛbo gyɛne nwo.
Yintanɛte Zo Mbulukuzielɛleka
Dua Gyihova Alasevolɛ mbuluku mɔɔ wɔ yintanɛte zo la azo yɛ Baebolo nu edwɛkɛ nwo neɛnleanu


text:
Nkyia
1Saa nhoma yi fi Yesu Kristo somafo Paulo a ɔnam Onyankopɔn a ɔyɛ yɛn anidaso no hyɛ so nkyɛn, 2 kɔma Timoteo a ɔyɛ me ba kann wɔ gyidi no mu nkyɛn. Agya Onyankopɔn ne Kristo Yesu a ɔyɛ yɛn Awurade no adom, mmɔborɔhunu ne asomdwoe nka mo.
Mompo atoro akyerɛkyerɛfo
3 Mepɛ sɛ motena Efeso sɛnea merekɔ Makedonia no meka kyerɛɛ mo no. Nnipa bi wɔ hɔ a wɔrekyerɛkyerɛ nkyerɛkyerɛ bɔne a ɛsɛ sɛ mohyɛ wɔn na wogyae. 4 Monka nkyerɛ wɔn na wonnyae atorosɛm ne wɔn nenanom din bebrebe a wɔbobɔ no, efisɛ, saa nneyɛe no de akyinnye ba. Ɛmmoa Onyankopɔn nhyehyɛe a wɔnam gyidi nko so na wohu no. 5 Saa ɔhyɛ yi botae ara ne sɛ, ɛbɛkanyan ɔdɔ a efi koma pa, adwenem fann ne gyidi pa mu.
6 Nnipa bi atwe wɔn ho afi ɔkwan pa no so de wɔn ho ama akyinnye hunu. 7 Wɔpɛ sɛ wɔyɛ Onyankopɔn mmara no akyerɛkyerɛfo nanso wɔn ara wɔn nsɛm a wɔka no wɔnte ase. Saa ara nso na wonni gyidi wɔ nsɛm a wɔka no mu.
8 Yenim sɛ, sɛ wɔnam mmara kwan so de Mmara no di dwuma a eye. 9 Ɛsɛ sɛ yɛkae hu sɛ, wɔnyɛ mmara mma atreneefo na mmom wɔyɛ ma mmaratofo, nnebɔneyɛfo, wɔn a wonsuro Nyame ne abɔnefo, wɔn a wɔnyɛ kronkron anaa wɔn ho ntew, wɔn a wokum wɔn agyanom ne wɔn nanom, awudifo, 10 afideyɛfo, aguamammɔfo, nnipawiafo, atorofo a wɔka nkontomposɛm anaa wɔyɛ biribi a ɛne nokware nkyerɛkyerɛ no bɔ abira no. 11 Saa nkyerɛkyerɛ no wɔ Asɛmpa a wɔde ama me sɛ menka ho asɛm nkyerɛ no mu. Ɛyɛ Asɛmpa a efi Onyankopɔn a ɔyɛ onuonyamfo na wɔahyira no no nkyɛn.
12 Meda yɛn Awurade Yesu Kristo a wama me ahoɔden ma midi me dwuma no ase. Meda no ase sɛ wadwen me ho sɛ mefata na wayi me sɛ mensom no. 13 Nanso mmere bi a atwam no, na mekasa tia no, taa no, kaa nsɛm a ɛmfata faa ne ho. Onyankopɔn ahu me mmɔbɔ na esiane sɛ na minnye nni nti, na minnim nea mereyɛ. 14 Yɛn Awurade hwiee n’adom a ɛdɔɔso no guu me so maa me gyidi ne ɔdɔ a esiane sɛ yɛne Kristo Yesu aka abom no nti, abɛyɛ yɛn dea no.
15 Eyi yɛ nokwasɛm a ɛsɛ sɛ yegye tom na yegye di koraa sɛ: Kristo Yesu baa wiase begyee nnebɔneyɛfo nkwa. Meyɛ ɔdebɔneyɛfo a odi kan koraa. 16 Nanso esiane saa nti, wahu me mmɔbɔ sɛnea ɛbɛyɛ a me a meyɛ ɔdebɔneyɛfo a odi kan no, Kristo Yesu nam me so bɛda ne boasetɔ a enni awiei no adi akyerɛ wɔn a wobegye no adi no na wɔanya nkwa a enni awiei. 17 Anuonyam ne nnidi nka Onyankopɔn daadaa. Ɔno ne mmeresantenhene. Ɔno na wonhu no na onwu da nso. Ɔno nkutoo ne Onyankopɔn a nimdeɛ ahyɛ no ma. Amen.
18 Afei, me ba Timoteo, mede saa dwumadi a wɔhyɛɛ ho nkɔm fi tete no hyɛ wo nsa. Wugu so reko ɔko pa no no, ma saa nsɛm no nyɛ w’akode, 19 na so wo gyidi mu dennen na ma w’adwene mu nyɛ fann. Nnipa bi ntie wɔn atiboa nam saayɛ so asɛe wɔn gyidi. 20 Saa nnipa no bi ne Himeneo ne Aleksandro a mayi wɔn ama Satan na wakyerɛ wɔn sɛnea wɔnnka abususɛm nntia Onyankopɔn.


text:
ASƐM A ƐDA SO | NYANSAHU ABƐSI BIBLE ANANMU ANAA?
Ɛnyɛ Biribiara na Nyansahufo Tumi Hu
Nnansa yi, kuo bi a wɔnnye Onyankopɔn nni akyerɛw nwoma pii akyekyɛ de rebɔ dawuru sɛ Onyankopɔn nni hɔ. Nnipa pii adwene akɔ saa nwoma ahorow yi so, na akyinnyegye a akɔfa aba deɛ, ɛnyɛ asɛm ketewa. Wei nti, amemene ho nimdefo David Eagleman ka sɛ: “Asɛm no yɛ akenkanfo bi ahi . . . na wɔte nka sɛ nyansahufo adwene yɛ wɔn sɛ wɔnim biribiara.” Afei ɔtoaa so sɛ: “Nyansahufo ankasa deɛ, bere nyinaa wɔbɔ mmɔden sɛ wɔbɛyɛ nhwehwɛmu na wɔahu nneɛma foforo.”
Ɛyɛ nokware, efi tete bɛsi nnɛ, nyansahufo a wɔaben paa atumi anya abɔde ho nsɛmmisa pii a na ɛkyere wɔn adwene no ho mmuaeɛ. Nanso, ebinom yɛɛ mfomso akɛse akɛse bere a wɔreyɛ nhwehwɛmu no. Sɛ yɛka nyansahufo akukudam a wɔaba pɛn a, yɛntumi nyi Isaac Newton mfi mu. Ɔkyerɛɛ sɛ, tumi a ɛtwe ade ba fam no na ɛka okyinnsoromma, nsoromma, ne nsoromma kuo ahorow no bom ma ɛyɛ amansan no. Ɔno na ɔyɛɛ biribi a wɔfrɛ no calculus; ɛno na wɔgyinaa so yɛɛ kɔmputa, wimhyɛn, ne nuklea ho nneɛma. Nanso, Newton san bɔɔ mmɔden sɛ ɔbɛhwɛ nsoromma mu, na wafa ahonhonsɛmdi so ayi nkonyaa ama nnade bi adan sika kɔkɔɔ.
Mfe bɛboro 1,500 ansa na Newton reba no, na Greece nsoromma ho nimdefo a wɔfrɛ no Ptolemy de ani kann ayɛ nsoromma ho nhwehwɛmu. Sɛ edu anadwo a, na ɔde n’ani di okyinnsoromma ahorow no akyi wɔ wim, na na ɔnim sɛnea wɔyɛ asase mfonini yie. Nanso na ɔgye di sɛ asase na ɛyɛ amansan no mfinimfini. Okyinnsoromma ho nimdefo Carl Sagan kyerɛw faa Ptolemy ho sɛ: “Ná n’asɛm no yɛ atoro, nanso nkurɔfo gye toom bɛyɛ mfe 1,500. Wei kyerɛ sɛ obi a ɔwɔ biribi ho nimdeɛ paa mpo no, ɛnyɛ ne nsɛm nyinaa na yɛbɛtumi de yɛn ho ato so.”
Ɛnnɛ nso, ɔhaw koro no ara na nyansahufo rehyia. Enti bere bi bɛba a wɔbɛhu amansan no ho nsɛm nyinaa? Ɛwom, nyansahu anya nkɔanim na yɛanya so mfaso deɛ, nanso ɛsɛ sɛ yɛkae sɛ ɛnyɛ biribiara na nyansahufo bɛtumi ahu. Nyansahufo Paul Davies kaa sɛ: “Obiara nni hɔ a ɔbɛtumi akyerɛkyerɛ amansan no mu akɔsi ase.” Saa nsɛm no yɛ nokware turodoo; onipa biara rentumi nhu abɔde mu nwie da. Enti sɛ obi ka sɛ nyansahufo bɛtumi anya biribiara ho nkyerɛkyerɛmu a, ɛnneɛ yɛbɛtumi aka sɛ ɔnnim nea ɔreka.
Ɛda adi sɛ Bible ma yɛn nsa ka nea nyansahu ntumi mma yɛnnya
Bible ka sɛnea abɔde yɛ nwonwa no ho asɛm sɛ: “Hwɛ! Yeinom yɛ [Onyankopɔn] nnwuma mu ketewaa bi, na ne ho asɛm kakraa bi na atwa onipa asom!” (Hiob 26:14) Nneɛma pii wɔ hɔ a ɛboro nnipa adwene ne wɔn ntease so. Ampa, asɛm a ɔsomafo Paulo kyerɛwee bɛyɛ mfe 2,000 a atwam ni no da so ara yɛ nokware. Ɔkaa sɛ: “O hwɛ sɛdeɛ Onyankopɔn ahonya ne nyansa ne nimdeɛ mu dɔ fa! Hwɛ, wɔrentumi mpɛɛpɛɛ n’atemmuo mu, na wɔrentumi nhwehwɛ n’akwan mu nwie da!”—Romafoɔ 11:33.


text:
TI 55
Yesu Asɛm no Yɛɛ Nnipa Pii Nwonwa
ƐSƐ SƐ WƆDI NE HONAM NA WƆNOM NE MOGYA
N’ASƐM TOO NNIPA PII HINTIDUA NA WƆANNI N’AKYI BIO
Bere a Yesu kɔɔ Kapernaum hyiadan mu no, ɔkyerɛkyerɛɛ nkurɔfo no sɛ ɔno ne nokware paanoo a ɛfiri soro no. Nea ɔkae no nyɛ ade foforo. Nnipa a wɔfiri Galilea Po no agya bɛhwehwɛɛ no a ɔmaa wɔn paanoo ne mpataa dii no, asɛm koro no ara na ɔka kyerɛɛ wɔn.
Yesu toaa n’asɛm no so sɛ: “Mo agyanom dii mana wɔ serɛ so nanso wɔwuwuiɛ.” Afei ɔkaa sɛ: “Mene paanoo a ɛte ase a ɛsiane firii soro baeɛ no; sɛ obi di paanoo yi bi a, ɔbɛtena ase daa; na nokorɛm no, paanoo a mede bɛma no ne me honam ɛsiane wiase nkwa nti.”—Yohane 6:48-51.
Afe 30, aka kakra ma Twam afahyɛ no adu so no, Yesu ka kyerɛɛ Nikodemo sɛ Onyankopɔn dɔ wiase paa ma enti ɔsomaa ne Ba sɛ ɔmmɛyɛ Agyenkwa. Nanso afei deɛ Yesu se ɛsɛ sɛ nnipa di ne honam, kyerɛ sɛ, ɛsɛ sɛ wɔnya afɔre a ɔrebɛbɔ no mu gyidi. Sɛ obi yɛ saa a, ɛbɛma wanya daa nkwa.
Asɛm a Yesu kae no ansen nkurɔfo no tirim. Enti wɔbisaa sɛ: “Ɛbɛyɛ dɛn na onipa yi atumi de ne honam ama yɛn adi?” (Yohane 6:52) Ná Yesu pɛ sɛ wɔhu sɛ ɛnyɛ ne honam paa na ɔreka ho asɛm. Ɔkaa biribi a ɛbɛma wɔate ase.
Ɔkaa sɛ: “Sɛ moanni onipa Ba no honam annom ne mogya a, monni nkwa wɔ mo mu. Deɛ ɔdi me honam nom me mogya no wɔ daa nkwa, . . . na me honam yɛ aduane ankasa, na me mogya nso yɛ anonneɛ ankasa. Deɛ ɔdi me honam na ɔnom me mogya no wɔ me mu, na me nso mewɔ ne mu.”—Yohane 6:53-56.
Nnipa a na wɔretie Yesu no, na wɔyɛ Yudafo, enti wo deɛ hwɛ sɛnea asɛm yi bɛhaw wɔn afa! Ɛbɛyɛ wɔn sɛ gyama ɔreka akyerɛ wɔn sɛ wɔnwe nnipa nam na wɔnnom mogya. Nanso na Onyankopɔn mmara kyerɛ sɛ mma wɔnni mogya. (Genesis 9:4; Leviticus 17:10, 11) Nanso, na ɛnyɛ nnipa nam anaa mogya paa na Yesu reka ho asɛm. Nea na ɔreka ara ne sɛ, obiara a ɔpɛ daa nkwa no, ɛsɛ sɛ ɔnya afɔre a ɔde ne nipadua a bɔne biara nni ho rebɛbɔ no mu gyidi. Nkyerɛkyerɛmu yi nyinaa akyi no, n’asuafo no pii ante ase. Ebinom kaa sɛ: “Asɛm yi ano yɛ den; hwan na ɔbɛtumi atie?”—Yohane 6:60.
Yesu huu sɛ n’asuafo no bi renwiinwii, enti ɔbisaa wɔn sɛ: “Yei to mo suntidua anaa? Na sɛ mohunu onipa Ba no sɛ ɔreforo akɔ baabi a na ɔwɔ kane no nso ɛ? . . . Nsɛm a maka akyerɛ mo no yɛ honhom ne nkwa. Nanso mo mu bi nnye nni.” Wei maa n’asuafo no bebree gyaee n’akyi di.—Yohane 6:61-64.
Afei Yesu bisaa n’asomafo 12 no sɛ: “Mo nso mopɛ sɛ mokɔ anaa?” Petro buaa sɛ: “Awurade, hwan nkyɛn na yɛnkɔ? Wo na wowɔ daa nkwa nsɛm; na yɛagye adi na yɛabɛhunu sɛ wone Ɔkronkronni a ɔfiri Onyankopɔn hɔ.” (Yohane 6:67-69) Ɛwom, bɛsi saa bere yi nyinaa na Petro ne asomafo a aka no ntee Yesu asɛm no ase papa, nanso wɔkyerɛɛ sɛ wɔtaa Yesu akyi.
Yesu ani gyee Petro asɛm no ho, nanso ɔkaa sɛ: “Ɛnyɛ me na meyii mo nnipa dumienu yi? Nanso mo mu baako yɛ otwirifoɔ.” (Yohane 6:70) Ná Yesu reka Yuda Iskariot ho asɛm. Ɛbɛyɛ sɛ na Yesu ahu sɛ Yuda afiri ase renya adwemmɔne.
Ne nyinaa akyi no, Yesu koma tɔɔ ne yam sɛ Petro ne asomafo a aka no deɛ, biribiara amma wɔannyae n’akyi di; mmom wɔtoaa nkwagye adwuma no so.


text:
Bible Nkyerɛkyerɛ
Wubenya nsɛm a ɛho hia paa no ho mmuae wɔ Bible mu. Efi tete na nnipa pii anya Bible no so mfaso. Ɔfã yi bɛma woahu sɛ yɛde Bible bɔ bra a, yenya so mfaso paa.—2 Timoteo 3:16, 17.
Nea Ɛwɔ Ha
BIBLE NSƐMMISA HO MMUAE
Adɛn Nti na Yɛwɔ Wiase?
‘Dɛn nti na yɛte nkwa mu?’ Saa asɛm no, woadwen ho pɛn? Ɛnde kenkan mmuae a Bible de ma.
BIBLE NSƐMMISA HO MMUAE
Adɛn Nti na Yɛwɔ Wiase?
‘Dɛn nti na yɛte nkwa mu?’ Saa asɛm no, woadwen ho pɛn? Ɛnde kenkan mmuae a Bible de ma.
Sɛn Na Bible Betumi Aboa Wo?
Asomdwoe Ne Anigye
Bible aboa nnipa bebree ma wɔagyina ɔhaw a wohyia no da biara da no ano. Aboa wɔn ma wɔatumi atew wɔn haw ne wɔn adwinnwen so, na ama wɔanya botae pa wɔ wɔn asetenam.
Aware Ne Abusua
Awarefo ne mmusua hyia nsɛnnennen pii. Afotu a ɛwɔ Bible mu no betumi ahyɛ mmusua den na ama wɔn ntam ayɛ kama.
Mmoa a Wɔde Ma Mmabun
Mmabun hyia ɔhaw pii. Hwɛ mmoa a Bible de ma mmabun.
Mmofra Dwumadi
Dwumadi a ɛyɛ anika na ɛma mmofra tie Bible afotu wɔ ha. Yi mu nea wopɛ.
Dɛn Na Bible Aka?
Bible Nsɛmmisa Ho Mmuae
Nkurɔfo bisa Onyankopɔn, Yesu, abusua, amanehunu, ne nea ɛkeka ho ho nsɛm bebree. Sua nea Bible ka fa ho
Nneɛma a Yɛde Sua Bible
Paw nneɛma a yɛde sua Bible yi bi. Ɛbɛma woate Bible ase yiye na ahyɛ wo den.
Abakɔsɛm Ne Bible
Nea ɛyɛe a yɛn nsa kaa Bible no, hwɛ ho abakɔsɛm. Afei, hwɛ adanse ahorow a ɛkyerɛ sɛ abakɔsɛm a ɛwɔ Bible mu no yɛ nokware na yebetumi de yɛn ho ato so.
Nyansahu Ne Bible
Nyansahu ne Bible hyia anaa? Sɛ wode nhwehwɛmu a nyansahufo ayɛ toto nea Bible aka ho a, ɛma asɛm no mu da hɔ fann.
Dɛn na Yebetumi Asua Afi Bible Mu?
Wɔayɛ nhoma a wɔde sua Bible yi na aboa wo ama woahu nea Bible ka fa nsɛm pii ho. Ebi ne, nea enti a yehu amane, yewu a ɛhe na yɛkɔ, sɛnea wubenya abusua asetena a ɛyɛ anigye, ne afoforo.
Wo Ne Yehowa Adansefo Nsua Bible
Adɛn Nti na Ɛsɛ sɛ Wusua Bible?
Nsɛmmisa a ɛkyere adwene paa no, Bible reboa nnipa mpempem pii ama wɔanya ho mmuae. Wo nso, wopɛ sɛ ɛboa wo saa anaa?
Yɛne Obi Sua Bible a, Yɛyɛ no Sɛn?
Wiase baabiara, obiara nim sɛ Yehowa Adansefoɔ ne nkurɔfoɔ sua Bible a wɔnnye ho sika. Hwɛ sɛnea yɛyɛ no.
Ma Obi ne Wo Mmesua Bible
Sua Bible bere ne baabi a eye ma wo; wuntua hwee.


text:
Banbɔ mpaebɔ
1Tie me sufrɛ, O Onyankopɔn; tie me mpaebɔ! 2 Abasamtu ne akyirikyiri a mifi na mede aba wo nkyɛn yi! Fa me, na fa me sie yiye 3 efisɛ, wone me gyefo, ogyefo dennen a ogyina tia m’atamfo. 4 Ma mentena wo Kronkron mu Kronkron hɔ me nkwa nna nyinaa. Ma me guankɔbea wɔ wo ntaban ase hɔ. 5 Woate me bɔhyɛ, O Onyankopɔn, na woama me nea ɛfata sɛ wode ma wɔn a wɔhyɛ wo anuonyam.
6 To ɔhene nna mu bebree; ma ɔntena ase daa daa. 7 Ma onni hene daa daa wɔ w’anim. O Onyankopɔn, fa daa dɔ a wowɔ no ne wo gyidi bɔ ne ho ban. 8 Enti daa mɛto ayeyi nnwom ama wo bere a daa mema wo nea mahyɛ wo ho bɔ no.


text:
Kristofo a wɔredi Yehowa Adansefo adanse
ASƐMPAKA NTETEE NNWUNADE A KRISTOFO DE REDI YEHOWA ADANSEFO ADANSE
KRISTOFO NE YEHOWA ADANSEFO NKƆMMƆBƆ: Bible Mmuae ma Yehowa Adansefo Nsɛmmisa (Borɔfo Nkutoo)
HENANOM NE YEHOWA ADANSEFO? -Wᴐn Abakᴐsԑm, Gyidi Ne Amanne
NOKWASԐM A ƆWԐN ABAN ASAFO (WATCHTOWER SOCIETY) MPԐ SԐ WOHU
Yɛn Internɛt Dwumadi Ayɔnkofo-Kristofo Som Adwuma ma Yehowa Adansefo (Borɔfo Nkutoo)
Wiase Nyinaa Wɔn woafi Yehowa Adansefo mu Aboafo Kuw wɔ Internɛt Dwumadi So (Borɔfo Nkutoo)
Kristofo Mpaebɔ Aboafo Internɛt Dwumadi (Borɔfo Nkutoo)
- Yehowa adansefo gyidi ne nneyee
Yehowa Adansefo Abakɔsem ne wɔn Mmusude
AKWANKYERƐ NTETEE MA ASƐMPAKA (Borɔfo Nkutoo)
- Nea Ɛsɛ SɛWohu Ama Woagye woadɔfo-Nom
- Sɛnea Wobedi Adanse fefeefe
- Nsɛm a wobebisa wɔ Pon Ano
- Woben woadɔfo
- Wo fi Ɔwen Aban no Mu
- Aware Nhyehyee ne aware
- Nsɛmmisa ɛkɔma Yehowa Adansefo
- Nkyerɛwdenhoma wɔayɛ ma Y.A.
- Nsɛmmanhoma wɔayɛ ma Y.A.
WƆN A WOAFI YEHOWA ADANSEFO MU NO ADANSEDI
This post is also available in: Borɔfo Spanish Portuguese, Portugal Czech